RO Jurnalul Oficial al Uniunii Europene L 153/1

DECIZIA (UE) 2018/859 A COMISIEI

din 4 octombrie 2017

privind ajutorul de stat SA.38944 (2014/C) (ex 2014/NN) pus în aplicare de Luxemburg în favoarea Amazon

[notificată cu numărul C(2017) 6740]

(Numai textul în limba franceză este autentic)

(Text cu relevanță pentru SEE)

COMISIA EUROPEANĂ,

având în vedere Tratatul privind funcționarea Uniunii Europene, în special articolul 108 alineatul (2) primul paragraf,

având în vedere Acordul privind Spațiul Economic European, în special articolul 62 alineatul (1) litera (a),

după ce părțile interesate au fost invitate să își prezinte observațiile în conformitate cu dispozițiile menționate mai sus (1) și având în vedere observațiile acestora,

întrucât:

1. PROCEDURĂ

(1) Prin scrisoarea din 24 iunie 2014, Comisia a transmis Luxemburgului o solicitare de informații privind practica sa în materie de soluții fiscale anticipate în ceea ce privește Amazon. În scrisoarea respectivă, Comisia a solicitat Luxemburgului să confirme că Amazon este supusă impozitării în Luxemburg și să precizeze volumul activităților grupului Amazon care beneficiază de o reducere a impozitului în temeiul regimului fiscal pentru proprietatea intelectuală. În plus, Comisia a solicitat toate soluțiile fiscale anticipate adresate grupului Amazon care erau încă în vigoare. Prin e-mailul din 18 iulie 2014, Luxemburg a solicitat o prelungire a termenului de răspuns la scrisoarea Comisiei din 24 iunie 2014, care i-a fost acordată (2).

(2) La 4 august 2014, Luxemburg a transmis răspunsul său la solicitarea Comisiei din 24 iunie 2014, la care a anexat, printre altele, o scrisoare din 6 noiembrie 2003 adresată Amazon.com, Inc. („soluția fiscală anticipată contestată”) din partea Administration des contributions directes („administrația fiscală luxemburgheză”), o scrisoare din 23 octombrie 2003 din partea Amazon.com, Inc. și o scrisoare din 31 octombrie 2003 întocmită de [consilierul 1] (*1) în numele Amazon.com, Inc. către administrația fiscală luxemburgheză prin care se solicita o soluție fiscală anticipată (denumită în mod colectiv „cererea de soluție fiscală anticipată”), precum și rapoartele financiare anuale depuse de Amazon EU Société à responsabilité limitée („LuxOpCo”) (3), Amazon Europe Holding Technologies SCS („LuxSCS”) (4), Amazon Services Europe Société à responsabilité limitée („ASE”), Amazon Media EU Société à responsabilité limitée („AMEU”) și alte entități ale grupului Amazon din Luxemburg.

(3) La 7 octombrie 2014, Comisia a adoptat o decizie de inițiere a procedurii oficiale de investigare în conformitate cu articolul 108 alineatul (2) din tratat în ceea ce privește soluția fiscală anticipată contestată, pe motivul că avea îndoieli serioase cu privire la compatibilitatea măsurii în cauză cu piața internă (denumită în continuare „decizia de inițiere a procedurii”) (5). În decizia de inițiere a procedurii s-a solicitat Luxemburgului să furnizeze informații suplimentare privind soluția fiscală anticipată contestată (6). Prin scrisorile din 3 și 5 noiembrie 2014, Luxemburg a solicitat o prelungire a termenului de răspuns la decizia de inițiere a procedurii.

(4) Prin scrisoarea din 21 noiembrie 2014, Luxemburg și-a prezentat observațiile cu privire la decizia de inițiere a procedurii. Comunicarea respectivă a inclus, printre altele, un raport privind stabilirea prețurilor de transfer elaborat de [consilierul 2] în numele Amazon („raportul privind PT”), care nu fusese comunicat anterior Comisiei.

(5) La 6 februarie 2015, decizia de inițiere a procedurii a fost publicată în Jurnalul Oficial al Uniunii Europene (7). Părțile interesate au fost invitate să își prezinte observațiile cu privire la aceasta.

(6) Prin scrisoarea din 13 februarie 2015, Comisia a trimis Luxemburgului o solicitare de informații suplimentare. În scrisoarea menționată, Comisia a solicitat, de asemenea, Luxemburgului să își dea acordul ca aceasta să poată contacta Amazon în mod direct pentru a obține informațiile solicitate în cazul în care respectivele informații nu se află în posesia Luxemburgului. La 24 februarie 2015, Luxemburg a solicitat prelungirea termenului de furnizare a unui răspuns la solicitarea de informații a Comisiei.

(7) Prin scrisoarea din 5 martie 2015, Amazon și-a prezentat observațiile cu privire la decizia de inițiere a procedurii. Observații cu privire la decizia de inițiere a procedurii au fost prezentate, de asemenea, de către următoarele părți terțe: Oxfam la 14 ianuarie 2015, Bundesarbeitskammer la 4 februarie 2015, Fedil la 27 februarie 2015, Booksellers Association („BA”) la 3 martie 2015, le Syndicat de la librairie française („SLF”) la 4 martie 2015, Federația europeană și internațională a librarilor („EIBF”) la 4 martie 2015, ATOZ S.A. la 5 martie 2015, Computer and Communications Industry Association („CCIA”) la 5 martie 2015 și European Policy Information Center („EPICENTER”) la 5 martie 2015. În plus, Federația Editorilor Europeni („FEP”) și Syndicat des Distributeurs de Loisirs Culturels („SDLC”) și-au exprimat, la 5 martie 2015, sprijinul în favoarea poziției EIBF.

(8) La 12 martie 2015, a avut loc o conferință telefonică între Comisie și Luxemburg, în care acesta din urmă a asigurat Comisia că va fi în măsură să furnizeze un răspuns complet la solicitarea de informații din partea Comisiei din 13 februarie 2015 până la data de 17 martie 2015.

(9) Prin scrisoarea din 17 martie 2015, Luxemburg a răspuns parțial la solicitarea de informații din partea Comisiei din 13 februarie 2015. Acesta a explicat în continuare că informațiile lipsă, în special în ceea ce privește anumite relații contractuale între entitățile din cadrul grupului Amazon din Luxemburg și părți terțe, nu se aflau în posesia sa.

(10) La 19 martie 2015, Comisia a transmis Luxemburgului observațiile primite de la părțile terțe cu privire la decizia de inițiere a procedurii.

(11) Prin e-mailul din 19 martie 2015, Amazon a prezentat acordul de partajare a costurilor („APC”) modificat și reformulat, astfel cum a fost încheiat între LuxSCS și două entități din cadrul grupului Amazon din Statele Unite la 1 ianuarie 2005, acord care a fost modificat și reformulat din nou la 2 iulie 2009 (cu efect de la 5 ianuarie 2009) și modificat din nou, cu efect de la 1 ianuarie 2014 (8).

(12) Prin schimburile de mesaje electronice din 18, 19 și 20 martie 2015, Comisia a comunicat Luxemburgului că răspunsul său din 17 martie 2015 la solicitarea de informații din partea Comisiei din 13 februarie 2015 a fost incomplet și a adresat întrebări suplimentare pentru obținerea de clarificări.

(13) La 20 martie 2015, Luxemburg a fost de acord cu adresarea în mod direct a întrebărilor Comisiei către Amazon. La 26 martie 2015, Comisia a notificat Luxemburg că, în conformitate cu articolul 6a din Regulamentul (CE) nr. 659/1999 al Consiliului (9), aceasta a identificat procedura oficială de investigare cu privire la soluția fiscală anticipată contestată ca fiind lipsită de efecte la data respectivă. Pe această bază și cu autorizație din partea Luxemburgului (10), Comisia, în conformitate cu articolul 6a punctul (6) din Regulamentul (CE) nr. 659/1999, a transmis o solicitare societății Amazon la 26 martie 2015 („solicitarea privind MIT”) de a i se furniza toate acordurile încheiate de Amazon începând cu anul 2000 în temeiul cărora drepturile de proprietate intelectuală ale Amazon („PI”) au fost acordate prin licență sau au fost puse la dispoziție în alt mod („acordurile privind PI”), precum și acordurile privind repartizarea costurilor și/sau acordurile de contribuție participativă încheiate între LuxSCS și alte entități din grupul Amazon. De asemenea, Amazon a fost invitată să furnizeze informații cu privire la activitățile desfășurate de LuxSCS și conturile financiare ale filialelor Amazon cu sediul în afara Luxemburgului și să explice sau să reconcilieze anumite date financiare. În sfârșit, au fost solicitate informații cu privire la modificările recente în ceea ce privește structura juridică a grupului Amazon din Luxemburg.

(14) Prin scrisoarea din 20 aprilie 2015, Luxemburg a solicitat Comisiei să explice scopul reuniunii pe care aceasta din urmă a avut-o cu Oxfam și Eurodad, despre care Luxemburg nu a fost informat. Acesta a solicitat, de asemenea, nepublicarea deciziei de a transmite solicitarea privind MIT.

(15) La 4 mai 2015, Amazon a prezentat un răspuns parțial la solicitarea de informații a Comisiei din 26 martie 2015. De asemenea, Amazon a confirmat că structura sa din Luxemburg a fost modificată în 2014 și că o nouă soluție fiscală a fost acordată de către Luxemburg pe această bază, însă a explicat că modificarea era lipsită de relevanță pentru investigația Comisiei.

(16) La 8 mai 2015, a avut loc o reuniune între Comisie, Luxemburg și Amazon. Prin scrisoarea din 12 iunie 2015, Amazon a prezentat observații suplimentare în urma acestei reuniuni. De asemenea, Amazon a prezentat o listă de acorduri privind PI, menționate de către Amazon ca „acordurile M.com”, în temeiul cărora Amazon a pus la dispoziția părților terțe neafiliate PI legată de tehnologia sa de platformă.

(17) Prin scrisoarea din 13 mai 2015, Luxemburg și-a prezentat comentariile cu privire la observațiile părților terțe privind decizia de inițiere a procedurii.

(18) Prin scrisoarea din 3 iulie 2015, Comisia a reamintit Amazon să furnizeze anumite informații lipsă, în special cele legate de acordurile privind PI, și a solicitat informații suplimentare.

(19) Prin scrisoarea din 10 iulie 2015 (prezentată, din nou, la 23 iulie 2015), Luxemburg a prezentat o declarație privind neretroactivitatea aplicării deciziei finale negative a Comisiei.

(20) Prin scrisorile din 24 și 31 iulie 2015, Amazon a prezentat un răspuns parțial la solicitarea Comisiei din 3 iulie 2015, care a inclus informații privind acordurile M.com. Pe baza acestor răspunsuri, Amazon a considerat că a furnizat un răspuns complet la solicitarea de informații referitoare la acordurile privind PI, întrucât, în opinia sa, niciun alt acord privind PI încheiat de Amazon nu era comparabil cu acordul de licență privind proprietatea intelectuală încheiat între LuxSCS și LuxOpCo la 30 aprilie 2006 („acordul de licență”) (11). De asemenea, Amazon a solicitat o prelungire a termenului pentru furnizarea celorlalte informații solicitate de Comisie.

(21) Prin scrisoarea din 31 iulie 2015, Comisia a reamintit Amazon să furnizeze toate informațiile solicitate, în special informații complete despre toate acordurile privind PI încheiate de Amazon începând cu 2000. De asemenea, aceasta a solicitat societății Amazon să furnizeze noua soluție fiscală care i-a fost acordată de către Luxemburg în 2014, la care se face referire în scrisoarea transmisă de Luxemburg la 4 august 2014 și în scrisoarea transmisă de Amazon la 4 mai 2015.

(22) Prin scrisoarea din 21 august 2015, Amazon a răspuns solicitării Comisiei, însă fără a prezenta informații privind celelalte acorduri privind PI.

(23) La 8 septembrie 2015, a avut loc o reuniune între Comisie și Amazon, despre care Luxemburg a fost informată. În urma acestei reuniuni, Comisia a reamintit societății Amazon, prin e-mailul din 8 septembrie 2015, despre solicitarea de informații lipsă în ceea ce privește acordurile privind PI.

(24) Prin e-mailul din 14 septembrie 2015, Amazon a explicat că nu există alte acorduri în temeiul cărora aceeași proprietate intelectuală ca cea vizată de acordul de licență a fost sau va fi pusă la dispoziția părților afiliate sau independente. În același timp, Amazon a informat Comisia că pregătește o listă de acorduri intra-grup privind PI, indiferent dacă acestea se referă la UE sau la proprietatea intelectuală vizată de acordul de licență dintre LuxSCS și LuxOpCo. Lista a fost prezentată Comisiei la 17 septembrie 2015.

(25) Prin e-mailul din 23 septembrie 2015, Amazon a prezentat o listă de acorduri prin care elemente ale proprietății intelectuale au fost acordate prin licență de către părți terțe sau pentru acestea.

(26) Prin e-mailul din 29 septembrie 2015, Comisia a reamintit Amazon să prezinte acordurile privind PI solicitate de Comisie la 26 martie și 3 iulie 2015 pe baza listelor furnizate de Amazon la 17 și 23 septembrie 2015. În plus, Comisia a solicitat informații suplimentare de la Amazon referitoare la rapoartele privind partajarea costurilor și la clienții LuxOpCo în funcție de site.

(27) Prin e-mailurile din 30 septembrie și 1, 2, 12, 13, 20 și 27 octombrie 2015, Amazon a transmis informațiile solicitate.

(28) La 28 octombrie 2015, a avut loc o reuniune între Comisie, Luxemburg și Amazon.

(29) Prin e-mailul din 20 noiembrie 2015, Comisia a reamintit societății Amazon domeniul de aplicare a solicitării sale de informații din 26 martie 2015 referitoare la acordurile interne și externe privind PI ale Amazon și a solicitat societății Amazon să prezinte informații suplimentare.

(30) În cursul unei reuniuni organizate la 27 noiembrie 2015, o societate care a solicitat ca numele său să nu fie dezvăluit („societatea X”) a furnizat Comisiei informații cu privire la piață în ceea ce privește investigația Comisiei. În cadrul unei teleconferințe din 15 ianuarie 2016, societatea X a furnizat informații suplimentare cu privire la comerțul electronic în Europa. Prin e-mailul din 25 ianuarie 2016 referitor la procesul-verbal al conferinței telefonice, societatea X a furnizat informații suplimentare.

(31) La 30 noiembrie 2016, Amazon a prezentat informații suplimentare.

(32) Prin e-mailul din 1 decembrie 2015, Amazon a solicitat o prelungire pentru furnizarea răspunsului la solicitarea de informații a Comisiei din 20 noiembrie 2015.

(33) La 4 decembrie 2015, Amazon a transmis informațiile solicitate de Comisie prin emailul acesteia din 20 noiembrie 2015 și a solicitat o prelungire a termenului pentru furnizarea celorlalte răspunsuri.

(34) Prin scrisorile din 10 și din 28 decembrie 2015, Luxemburg și-a prezentat observațiile în urma reuniunii din 28 octombrie 2015.

(35) Prin e-mailul din 11 decembrie 2015, Comisia a reamintit societății Amazon de răspunsurile lipsă la solicitarea sa de informații din 20 noiembrie 2015 și a transmis o nouă solicitare de informații cu întrebări suplimentare către Amazon.

(36) La 18 decembrie 2015, Amazon a furnizat răspunsuri suplimentare la solicitarea de informații a Comisiei din 20 noiembrie 2015.

(37) Prin e-mailul din 18 decembrie 2015, Comisia a invitat Luxemburg să își prezinte observațiile și comentariile cu privire la informațiile transmise Comisiei de către Amazon până la momentul respectiv al investigației.

(38) La 12 și la 15 ianuarie 2016, Amazon a prezentat răspunsuri parțiale la solicitarea de informații a Comisiei din 11 decembrie 2015 și a solicitat o prelungire a termenului pentru informațiile lipsă.

(39) La 18 ianuarie 2016, Amazon a transmis informații suplimentare.

(40) Prin e-mailul din 19 ianuarie 2016, Comisia a informat Amazon că lipseau în continuare anumite răspunsuri la întrebări din solicitările de informații anterioare. Totodată, Comisia a solicitat clarificări și informații suplimentare.

(41) La 22 ianuarie 2016, Amazon a prezentat un răspuns parțial la solicitarea de informații a Comisiei din 19 decembrie 2015. La 28 ianuarie 2016, Amazon a prezentat un răspuns parțial la solicitarea de informații a Comisiei din 11 decembrie 2015. Prin scrisorile din 5, 15, 19 și 24 februarie 2016, Amazon a prezentat răspunsuri parțiale la solicitarea de informații a Comisiei din 19 ianuarie 2016.

(42) La 26 februarie 2016, Comisia a transmis societății Amazon o scrisoare de atenționare prin care i-a solicitat să răspundă la întrebările pentru care nu au fost furnizate răspunsuri referitoare la solicitările de informații din 20 noiembrie 2015, 11 și 18 decembrie 2015 și 19 ianuarie 2016.

(43) La 4 și 21 martie 2016, Amazon a prezentat răspunsuri parțiale la solicitarea de informații a Comisiei din 11 decembrie 2015.

(44) Prin e-mailul din 11 martie 2016, Amazon a furnizat un răspuns parțial la solicitarea de informații a Comisiei din 26 februarie 2016.

(45) Prin e-mailul din 22 martie 2016, Amazon a furnizat un răspuns parțial la solicitările de informații ale Comisiei din 19 ianuarie 2016 și 26 februarie 2016.

(46) Prin e-mailul din 8 martie 2016, Amazon a fost de acord să renunțe la cererile de confidențialitate formulate anterior față de Luxemburg în scrisoarea din 22 ianuarie 2016 pentru anumite informații transmise și s-a angajat să împărtășească aceste informații cu Luxemburg.

(47) La 14 martie 2016, Amazon a confirmat faptul că a partajat cu Luxemburg ultimele observații transmise Comisiei.

(48) La 1 aprilie 2016, Comisia a solicitat societății X să consimtă ca anumite informații privind piața furnizate de aceasta să fie comunicate Luxemburgului. La 5 aprilie 2016, societatea X și-a dat consimțământul.

(49) La 8 aprilie 2016, Comisia a întrebat Amazon despre informațiile pe care Amazon lea comunicat Luxemburgului până la acel moment al investigației. Comisia a informat, de asemenea, Amazon că anumite informații care făceau obiectul solicitării de informații a Comisiei din 11 februarie 2015 lipseau în continuare. În plus, Comisia a adresat societății Amazon o cerere de furnizare de clarificări și informații suplimentare.

(50) Prin e-mailul din 11 aprilie 2016, Amazon a menționat informațiile care au fost comunicate Luxemburgului.

(51) Prin scrisoarea din 18 aprilie 2016, Comisia a solicitat Luxemburgului informațiile pe care societatea Amazon i le-a comunicat și a invitat Luxemburgul să își prezinte observațiile cu privire la informațiile respective. Comisia a amintit, de asemenea, emailul său din 18 decembrie 2015, prin care aceasta a invitat Luxemburgul să își prezinte observațiile cu privire informațiile comunicate de Amazon. În cele din urmă, Comisia a comunicat Luxemburgului informațiile privind piața, astfel cum a convenit cu societatea X, și a solicitat Luxemburgului să își prezinte observațiile.

(52) La 22 aprilie 2016, Amazon a prezentat un răspuns parțial la solicitarea de informații a Comisiei din 8 aprilie 2016 și a solicitat o prelungire a termenului de furnizare a răspunsurilor lipsă.

(53) Prin scrisoarea din 2 mai 2016 (transmisă, din nou, la 10 mai 2016), Luxemburg a confirmat primirea informațiilor prezentate de Amazon până la acel moment al investigației și și-a prezentat observațiile cu privire la informațiile comunicate de Amazon. În ceea ce privește informațiile privind piața ale societății X, Luxemburg a informat Comisia că a împărtășit societății Amazon informațiile respective, întrucât Amazon ar fi într-o poziție mai bună pentru a prezenta observații.

(54) Prin e-mailul din 2 mai 2016, Amazon a prezentat un răspuns parțial și a recunoscut că încă nu au fost furnizate răspunsuri la întrebările formulate în solicitarea de informații a Comisiei din 8 aprilie 2016, astfel cum se menționează în scrisoarea din 22 aprilie 2016.

(55) Prin e-mailul din 17 mai 2016, Comisia a clarificat domeniul de aplicare a informațiilor solicitate anterior de la Amazon și a reamintit faptul că nu au fost furnizate încă informații legate de solicitările sale de informații din 11 decembrie 2015 și din 8 aprilie 2016.

(56) Prin e-mailul din 24 mai 2016, Amazon a transmis răspunsul său la e-mailul Comisiei din 17 mai 2016.

(57) La 26 mai 2016, a avut loc o reuniune între Comisie, Luxemburg și Amazon. Pe parcursul reuniunii respective și în proiectul de proces-verbal al acesteia, Comisia a adresat întrebări suplimentare societății Amazon. Prin scrisoarea din 20 iunie 2016, Amazon a răspuns la întrebările respective.

(58) Prin scrisoarea din 21 iunie 2016, Amazon a transmis observațiile sale referitoare la informațiile privind piața comunicate de societatea X. Aceasta a solicitat, de asemenea, accesul la toate informațiile transmise de societatea X și divulgarea identității sale.

(59) La 7 iulie 2016, Comisia a prezentat societății Amazon observațiile acesteia cu privire la procesul-verbal modificat al reuniunii din 26 mai 2016. Totodată, Comisia a solicitat informații suplimentare din partea Amazon.

(60) Prin e-mailul din 22 iulie 2016, Amazon a furnizat un răspuns parțial la solicitarea de informații a Comisiei din 7 iulie 2016. În răspunsul său, Amazon a informat Comisia cu privire la ordinul de protecție care vizează documentele utilizate în cadrul procedurii Tribunalului Fiscal din SUA. În consecință, Amazon a propus transmiterea documentelor modificate, întrucât acestea erau la dispoziția Amazon.

(61) Prin e-mailul din 27 iulie 2016, Comisia a reamintit societății Amazon de informațiile lipsă vizate de solicitarea sa de informații din 7 iulie 2016 și a acceptat să primească temporar o versiune modificată a documentelor utilizate în cadrul procedurii Tribunalului Fiscal din SUA. În plus, Comisia a solicitat clarificări și informații suplimentare de la Amazon.

(62) Prin e-mailul din 29 iulie 2016, Amazon a prezentat un răspuns parțial la solicitarea de informații a Comisiei din 7 iulie 2016 și a solicitat o prelungire a termenului de furnizare a răspunsurilor la celelalte întrebări. Prin scrisoarea din 12 august 2016, Amazon a furnizat un răspuns parțial la solicitarea de informații a Comisiei din 7 iulie 2016 și din 27 iulie 2016.

(63) Prin e-mailul din 19 august 2016, Comisia a solicitat clarificări și informații suplimentare de la Amazon cu privire la răspunsurile furnizate de Amazon la cererea de informații din 7 iulie 2016.

(64) Prin e-mailul din 19 august 2016 și, ulterior, prin scrisoarea din 22 august 2016, Comisia a adresat o solicitare de informații către Amazon prin care a solicitat totalitatea documentelor modificate utilizate în cadrul procedurii Tribunalului Fiscal din SUA.

(65) La 26 august 2016, Amazon a prezentat un răspuns parțial la solicitarea de informații a Comisiei din 7 iulie 2016 și a solicitat o prelungire a termenului pentru a-și completa răspunsul.

(66) Prin e-mailul din 30 august 2016, Amazon a informat Comisia cu privire la succesul cererii acesteia de acces la documentele utilizate în cadrul procedurii Tribunalului Fiscal din SUA și a anunțat transmiterea în curând de documente nemodificate.

(67) La 9 septembrie 2016, Amazon a prezentat un răspuns parțial la solicitarea de informații a Comisiei din 19 august 2016.

(68) La 30 septembrie 2016, Amazon a transmis documentele nemodificate care au fost prezentate în cadrul procedurii Tribunalului Fiscal din SUA, astfel cum a fost solicitate de Comisie la 22 august 2016.

(69) Prin e-mailurile din 7 și 19 decembrie 2016, Comisia a solicitat societății Amazon informații suplimentare privind procedurile Tribunalului Fiscal din SUA. La 20 decembrie 2016, Amazon a transmis răspunsul său.

(70) La 21 decembrie 2016, Comisia a transmis Amazon o solicitare de informații, la care Amazon a transmis un răspuns parțial la 20 ianuarie 2017. Printr-un e-mail din 2 februarie 2017, Comisia a transmis Amazon clarificări suplimentare privind solicitarea sa de informații din 21 decembrie 2016. La 6, 8 și 27 februarie și la 6 martie 2017, Amazon a transmis Comisiei informații suplimentare și răspunsuri parțiale. Prin e-mailul din 13 martie 2017, Comisia a reamintit Amazon să prezinte informațiile rămase.

(71) La 14 martie 2017, Comisia a adresat societății Amazon o solicitare de informații.

(72) Prin e-mailul din 24 martie 2017, Amazon a prezentat Comisiei avizul Tribunalului Fiscal din SUA din 23 martie 2017.

(73) Prin e-mailul din 27 martie 2017, Comisia a solicitat informații suplimentare din partea Amazon cu privire la avizul Tribunalului Fiscal din SUA.

(74) La 28 martie 2017, Amazon a răspuns Comisiei solicitând timp suplimentar pentru a furniza răspunsuri ca urmare a procedurilor postprocesuale în curs din SUA.

(75) Prin e-mailul din 4 aprilie 2017, Amazon a furnizat un răspuns parțial la solicitarea de informații a Comisiei din 14 martie 2017.

(76) Prin e-mailul din 7 aprilie 2017, Comisia a notificat Luxemburg și Amazon că era obligată să refuze cererea Amazon de acordare a accesului deplin la informațiile comunicate de societatea X.

(77) La 11 aprilie 2017, Amazon a prezentat un alt răspuns parțial la solicitarea de informații a Comisiei din 14 martie 2017 și a solicitat o prelungire a termenului pentru anumite porțiuni pentru care trebuie furnizat un răspuns.

(78) Prin e-mailul din 12 aprilie 2017, Amazon a prezentat Comisiei un răspuns parțial.

(79) La 17 aprilie 2017, Amazon a transmis informații suplimentare privind procedura postprocesuală din SUA.

(80) La 18 mai 2017, Amazon a transmis un alt răspuns parțial, completând astfel răspunsul său la cererea de informații a Comisiei din 14 martie 2017.

(81) Prin e-mailul din 19 mai 2017, Comisia a transmis Amazon o solicitare de informații.

(82) La 29 mai 2017, Amazon a prezentat Comisiei informații suplimentare.

(83) Prin e-mailul din 7 iunie 2017, Amazon a transmis răspunsul său la solicitarea de informații a Comisiei din 19 mai 2017.

(84) Prin e-mailul din 14 iunie 2017, Comisia a solicitat societății Amazon să confirme că toate informațiile prezentate de Amazon Comisiei în 2016 și 2017 au fost comunicate, de asemenea, Luxemburgului și a invitat Luxemburgul să își prezinte observațiile cu privire la informațiile transmise Comisiei de către Amazon în acest stadiu al investigației. La 19 iunie 2017, Amazon a confirmat faptul că a comunicat Luxemburgului toate informațiile prezentate Comisiei în 2016 și 2017. Prin e-mailul din 21 iunie 2017, Luxemburg a confirmat faptul că a primit toate documentele pe care Amazon le-a prezentat Comisiei în 2016 și 2017 și că nu avea observații suplimentare cu privire la informațiile transmise de Amazon Comisiei în 2016 și în 2017, cu excepția informațiilor transmise de Amazon la 30 septembrie 2016 și 20 ianuarie 2017.

(85) La 22 iunie 2017, a avut loc o reuniune între Comisie, Luxemburg și Amazon.

(86) La 6 iulie 2017, Luxemburg și-a prezentat observațiile cu privire la informațiile prezentate de Amazon la 30 septembrie 2016 și la 20 ianuarie 2017.

(87) La 6 iulie 2017, Comisia a transmis o solicitare de informații către Amazon, la care Amazon a răspuns la 10 și 27 iulie, precum și la 4 și 7 august 2017.

(88) Prin e-mailul din 9 august 2017, Comisia a transmis Amazon o solicitare de informații. La 7 septembrie 2017, Amazon a transmis răspunsul său.

(89) La 12 septembrie 2017, Luxemburg a confirmat prin e-mail că nu avea observații suplimentare referitoare la informațiile prezentate de Amazon la 10 și 27 iulie, 4 și 7 august și 7 septembrie 2017.

2. SITUAȚIA DE FAPT ȘI DE DREPT

2.1. DESCRIEREA BENEFICIARULUI SOLUȚIEI FISCALE ANTICIPATE CONTESTATE

2.1.1. GRUPUL AMAZON

(90) Grupul Amazon cuprinde Amazon.com, Inc. și toate societățile controlate direct sau indirect de către Amazon.com, Inc. (denumite în continuare, în mod colectiv, „Amazon” sau „grupul Amazon”). Amazon are sediul în Seattle, Washington, Statele Unite ale Americii.

(91) Amazon desfășoară activități de vânzare cu amănuntul și de furnizare de servicii.

(92) Activitatea societății Amazon de vânzare cu amănuntul constă în vânzarea către clienți a unei game de mărfuri la clienții prin intermediul site-urilor sale web, cum ar fi cărți, DVD-uri, casete video, produse electronice de consum, calculatoare, echipamente de bucătărie și produse casnice, unelte, componente hardware, telefoane mobile etc. și conținut, cum ar fi muzică digitală, cărți electronice, jocuri etc., pe care Amazon le cumpără pentru a fi revândute de la furnizori (12). Amazon execută comenzile clienților în mai multe moduri, inclusiv prin propriile centre și rețele de executare a comenzilor nord-americane și internaționale și prin acordurile de executare a comenzilor externalizate și subcontractate în anumite țări și prin livrare digitală (13).

(93) Activitatea Amazon de furnizare de servicii include activitățile sale în cadrul programelor părților terțe („programele vânzătorilor terți”), cum ar fi Marketplace și Merchants@Amazon, prin intermediul cărora Amazon le permite celorlalte întreprinderi (mai mici) și persoane fizice (Marketplace) și vânzători cu amănuntul de dimensiuni medii și mari (Merchants@Amazon) pentru a-și oferi produsele spre vânzare pe site-urile web ale Amazon. Produsele vânzătorilor terți sunt integrate în site-urile web ale Amazon. În schimb, întreprinderile participante și persoanele fizice plătesc comisioane către Amazon (14). Aceste întreprinderi și vânzători terți pot alege, de asemenea, să trimită stocul lor către Amazon, pe care Amazon îl depozitează în centrele sale de executare a comenzilor (15), îl menționează pe toate site-urile sale web, îl ridică, îl împachetează și îl livrează la adresa clientului (activitate de tip „executare a comenzii de către Amazon”) (16).

(94) De asemenea, Amazon generează venituri prin alte servicii de marketing și de publicitate, cum ar fi publicitatea online și acordurile legate de cardurile de credit în parteneriat cu o altă marcă. Amazon și-a oferit anterior serviciile, caracteristicile și tehnologiile de comerț electronic pentru a opera site-urile web ale altor întreprinderi care își comercializează produsele sub numele de marcă și adresa URL ale Amazon, în cadrul programului său „Merchant.com”. În cadrul programului său „Syndicated Stores”, Amazon și-a oferit anterior serviciile, caracteristicile și tehnologiile de comerț electronic pentru a opera site-urile web ale altor întreprinderi care își comercializează produsele sub o altă denumire comercială și adresă URL (17). Ambele programe au fost eliminate treptat (18).

(95) În sfârșit, Amazon produce și comercializează produse hardware, cum ar fi dispozitivele Amazon Kindle, Amazon Fire și Amazon Echo.

(96) Amazon operează treisprezece site-uri web la nivel mondial, inclusiv www.amazon.com și șase de site-uri web europene: www.amazon.de, www.amazon.co.uk, www.amazon.fr, www.amazon.it și www.amazon.es („site-urile web europene”) și www.amazon.nl (19). Operațiunile Amazon sunt organizate în trei segmente: America de Nord, International și Amazon Web Services („AWS”) (20).

(97) Vânzările pentru segmentul America de Nord constau în principal în vânzarea cu amănuntul a produselor de consum (inclusiv de către vânzători terți) și în abonamente prin intermediul site-urilor web care vizează America de Nord, cum ar fi www.amazon.com, www.amazon.ca și www.amazon.com.mx. Acest segment include, de asemenea, vânzările la export de pe site-urile web respective.

(98) Vânzările pentru segmentul internațional constau în principal în vânzarea cu amănuntul a produselor de consum (inclusiv de către vânzători terți) și în abonamente prin intermediul site-urilor internaționale, precum www.amazon.com.au, www.amazon.com.br, www.amazon.cn, www.amazon.in, www.amazon.co.jp, siteurile internet ale UE și www.amazon.nl. Acest segment include, de asemenea, vânzările la export de pe aceste site-uri internaționale (inclusiv vânzările la export de pe site-urile în cauză către clienți din Statele Unite, Mexic și Canada), dar exclude vânzările la export de pe site-urile web ale Amazon din America de Nord.

(99) Segmentul AWS constă în vânzările globale de calculatoare, mijloace de stocare electronică, baze de date și alte oferte de servicii pentru întreprinderi nou-înființate, întreprinderi, agenții guvernamentale și instituții academice. Prin AWS, Amazon oferă acces la infrastructura tehnologică pentru diferite tipuri de activități.

(100) În 2016, Amazon a generat la nivel mondial vânzări nete de aproximativ 136 de miliarde USD și venituri nete de 2,37 miliarde USD. La nivel mondial, 91 % din veniturile Amazon provin din activitățile de vânzare cu amănuntul. 59 % din vânzările nete provin din segmentul America de Nord, 32 % din segmentul internațional și 9 % din segmentul AWS. În 2016, Amazon a avut 314 400 de angajați cu normă întreagă și cu fracțiune de normă (21).

2.1.2. ACTIVITĂȚILE AMAZON LA NIVEL EUROPEAN

(101) Înainte de luna mai 2006, Amazon a operat site-urile sale web europene prin intermediul unei filiale americane deținute în întregime de Amazon.com, Inc.: Amazon.com International Sales, Inc. („AIS”). AIS a gestionat în nume propriu activitățile de comerț cu amănuntul pe site-urile web europene ale Amazon (la acea dată: www.amazon.de, www.amazon.co.uk și www.amazon.fr), în timp ce o altă societate din cadrul grupului din SUA, Amazon International Marketplace, Inc. (denumită în continuare „AIM”), a gestionat în nume propriu activitățile de furnizare de servicii pe site-urile internet respective. AIM a fost, la rândul său, unicul acționar al ASE, constituită în 2003, care a acționat în calitate de comisionar de servicii pentru activitățile de furnizare de servicii pe site-urile web europene. În sfârșit, entitățile deținute în întregime de Amazon constituite în Regatul Unit, Germania și Franța („filialele locale din UE”) (22) au prestat anumite servicii în ceea ce privește siteurile web europene, de exemplu servicii de recomandare pentru clienți (23).

(102) Începând din mai 2006, a intrat în vigoare restructurarea activităților Amazon la nivel european, astfel cum sunt descrise în cererea de emitere a soluției fiscale anticipate din 2006 („restructurarea din 2006”). În cursul exercițiilor financiare care vizează perioada cuprinsă între 1 mai 2006 și 30 iunie 2014 („perioada relevantă”), a fost utilizată structura reflectată în Figura 1. În iulie 2014, Amazon și-a restructurat activitățile la nivel european („restructurarea din 2014”). Restructurarea din 2014 și activitățile Amazon la nivel european efectuate după restructurarea din 2014 nu fac obiectul prezentei decizii. Figura 1 Structura entităților europene ale Amazon în perioada 2006-2014 Repartizarea costurilor de C&D Redevență Redevență Comision de prestări servicii Amazon.de Amazon.fr Amazon.co.uk Amazon Media Europe AMEU Amazon Services Europe ASE LuxOpCo LuxSCS Societățile afiliate locale din UE LUX SUA Amazon US

2.1.2.1. LuxSCS

(103) LuxSCS este o societate luxemburgheză în comandită simplă (Société en Commandite Simple). Deși structura acționariatului s-a modificat pe parcursul perioadei relevante, partenerii LuxSCS au fost întotdeauna societăți cu sediul în SUA (24). La constituirea acesteia în 2004, partenerii LuxSCS erau Amazon Europe Holding, Inc. (asociatul comanditat); Amazon.com International Sales Inc., și Amazon.com International Marketplace, Inc. În mai 2006, ACI Holdings, Inc. și Amazon.com, Inc. au înlocuit Amazon.com International Marketplace, Inc. în calitate de asociați ai LuxSCS. Începând cu luna septembrie 2009, Amazon Europe Holding, Inc. (asociatul comanditat), Amazon.com International Sales, Inc. și Amazon.com, Inc. au fost asociați ai LuxSCS (25).

(104) Pe parcursul perioadei relevante, LuxSCS trebuia să funcționeze exclusiv ca o societate deținătoare de active necorporale pentru activitățile Amazon la nivel european, pentru care LuxOpCo era responsabilă în calitate de asociat comanditat (26). Astfel cum le-a descris Amazon într-o scrisoare din 20 aprilie 2006 adresată administrației fiscale luxemburgheze, activitățile LuxSCS erau limitate la „simpla deținere” a activelor necorporale și a acțiunilor LuxOpCo. „Numărul limitat de acorduri juridice” încheiate de LuxSCS a fost cel „necesar pentru ca structura din Luxemburg să funcționeze”. LuxSCS primea doar veniturile pasive (redevențele și dobânzile) de la filialele sale (27). De asemenea, LuxSCS a furnizat împrumuturi între societăți pentru LuxOpCo și alte societăți din grup (28). LuxSCS nu a avut nicio prezență fizică sau niciun angajat pe parcursul perioadei relevante.

(105) În 2005, Lux SCS a încheiat acorduri de licență și de cesionare pentru drepturile de proprietate intelectuală preexistente („acordul de cumpărare”) cu Amazon Buy-In Technologies, Inc. („ATI”) (29) și a încheiat APC cu două entități din grupul Amazon cu sediul în Statele Unite: A9.com, Inc. („A9”) și ATI (30). LuxSCS a încheiat, de asemenea, un acord de licență și cesionare pentru drepturile de proprietate intelectuală cu Amazon.co.uk Ltd., Amazon.fr SARL și Amazon.de GmbH, conform căruia LuxSCS a primit mărcile comerciale și drepturile de proprietate intelectuală pentru site-urile web europene care au fost deținute de filialele locale din UE în cauză până la 30 aprilie 2006 (31).

(106) Prin acordul de cumpărare și APC, LuxSCS a obținut dreptul de a exploata și de a acorda prin sublicențe anumite drepturi de proprietate intelectuală ale Amazon și lucrări derivate ale acestora („active necorporale”) (32), astfel cum sunt deținute și dezvoltate de A9, ATI și însuși LuxSCS (33). LuxSCS a obținut drepturile respective de a exploata activele necorporale în scopul administrării site-urilor web europene și în orice alt scop pe teritoriul european (34). În schimb, LuxSCS trebuia să efectueze plăți participative (menționate în tabelul 11) și să plătească cota sa anuală de costuri legate de programul de dezvoltare al APC (specificate în tabelul 12) (35). În conformitate cu APC, LuxSCS trebuia să depună toate eforturile pentru a preveni încălcarea activelor corporale acordate acesteia prin licență de către A9 și ATI (36). În plus, astfel cum se specifică în APC-ul modificat și reformulat din 2009, LuxSCS a trebuit să își asume funcțiile și riscurile enumerate în dovada B din APC (37).

(107) În conformitate cu APC, activele necorporale constau în (i) „toate drepturile de proprietate intelectuală din întreaga lume” pe care ATI și LuxSCS le au în proprietate sau le dețin, precum și anumite drepturi de proprietate intelectuală deținute de A9 (38), (ii) toate drepturile de proprietate intelectuală acordate prin licență, transferate sau cesionate părților respective, și (iii) lucrări derivate din aceste drepturi, astfel cum au fost cedate unei părți în conformitate cu APC. În esență, activele necorporale includ trei categorii de proprietate intelectuală, care sunt denumite în continuare (i) „Tehnologie” (39), (ii) „Date privind clienții” (40) și (iii) „Mărci comerciale” (41). Activele necorporale nu includ numele de domeniu de internet (42).

2.1.2.2. LuxOpCo și filialele acesteia

(108) În perioada relevantă, LuxOpCo a fost o filială deținută în întregime de LuxSCS (43). Ca parte a restructurării din 2006, s-a preconizat că aceasta va prelua rolurile exercitate anterior de ASI și AIM (44). De asemenea, s-a preconizat că aceasta va dezvolta și va îmbunătăți în continuare modelul de afaceri bazat pe software care stă la baza activităților de vânzare cu amănuntul și de furnizare de servicii desfășurate de Amazon la nivel european (45). După cum era de așteptat, în această perioadă, LuxOpCo a îndeplinit rolul de sediu social al grupului Amazon în Europa și de operator principal al activităților de vânzare cu amănuntul și de furnizare de servicii desfășurate de Amazon în Europa prin intermediul site-urilor web europene (46). LuxOpCo ar gestiona în continuare procesul de luare a deciziilor strategice legate de activitățile de vânzare cu amănuntul și de furnizare de servicii efectuate prin intermediul site-urilor web europene, precum și principalele componente fizice ale activităților de vânzare cu amănuntul (47). S-a preconizat că aceasta va stabili strategiile și orientările referitoare la produsele care ar putea fi prezentate și vândute pe siteurile web europene, strategiile privind stabilirea prețurilor și comercializarea pentru produsele vândute sau ofertele de servicii, precum și anumite promovări și programe publicitare pentru site-uri oferite pe site-urile web europene. Aceasta ar fi responsabilă, de asemenea, de luarea deciziilor strategice referitoare la selecția comercianților terți și a categoriilor de produse, precum și de comercializarea către părți terțe. În sfârșit, aceasta ar gestiona toate aspectele activităților legate de onorarea comenzilor (48).

(109) În perioada relevantă, LuxOpCo a înregistrat în conturile sale venituri atât din vânzarea produselor, cât și din serviciile de onorare a comenzilor. Aceasta a achiziționat bunuri destinate revânzării de la vânzători stabiliți în diferite jurisdicții care au fost expediate, la rândul lor, către consumatorii finali care au făcut cumpărături pe site-urile web europene. LuxOpCo a fost vânzătorul autorizat (49) al stocurilor Amazon pe site-urile web europene, a administrat inventarul și a suportat riscul pierderilor în această privință (50). LuxOpCo a fost responsabilă, de asemenea, pentru mărfurile expediate de întreprinderile terțe și persoanele fizice direct către centrele de onorare a comenzilor (51).

(110) LuxOpCo a îndeplinit, de asemenea, funcții de gestionare a trezoreriei (52) și a deținut (direct sau indirect) acțiuni în ASE, AMEU și filialele locale din UE care au efectuat diverse servicii intra-grup în sprijinul activității LuxOpCo.

(111) Pe parcursul perioadei relevante, ASE și AMEU, ambele societăți rezidente în Luxemburg, au format un grup de integrare fiscală împreună cu LuxOpCo în ceea ce privește regimul fiscal din Luxemburg, în care LuxOpCo a acționat în calitate de societate integrantă (53). În temeiul legislației fiscale luxemburgheze, aceste societăți naționale luxemburgheze nu au fost tratate, prin urmare, ca entități separate, ci și-au plătit impozitele pe o bază consolidată, și anume ca și cum acestea ar constitui un singur contribuabil (54).

(112) După restructurarea din 2006, s-a preconizat că ASE va continua să acționeze ca furnizor de servicii pentru LuxOpCo (55). Pe parcursul perioadei relevante, aceasta a gestionat serviciul Amazon pentru vânzătorii terți, „Marketplace”. Marketplace oferă întreprinderilor mici și vânzătorilor posibilitatea de a-și face produsele accesibile prin intermediul site-urilor web europene. De asemenea, acesta le-a permis să își trimită către Amazon stocurile, care erau depozitate în centrele Amazon de onorare a comenzilor și pe care Amazon le ridica, le ambala și le livra oriunde în Europa. Pe parcursul perioadei relevante, AMEU a desfășurat activitățile digitale ale Amazon în UE (care constau, de exemplu, în comercializarea de MP3-uri și cărți electronice).

(113) În 2013 și 2014, cifra de afaceri consolidată netă a LuxOpCo s-a ridicat la 13 612 449 784 EUR și, respectiv, 15 463 362 589 EUR. În cursul exercițiului financiar 2013, LuxOpCo a angajat, în medie, 523 de angajați cu normă întreagă („ENI”), ASE a angajat 63 de ENI, iar AMEU a angajat 5 ENI. Angajații LuxOpCo, ASE și AMEU au ocupat, printre altele, posturi de gestionare strategică, prin care gestionează și coordonează ansamblul activităților Amazon la nivel european (56).

(114) După restructurarea din 2006, s-a preconizat că filialele locale din UE vor continua să furnizeze aceleași servicii pentru LuxOpCo în ceea ce privește site-urile web europene ca cele care au fost furnizate anterior pentru AIS și AIM (57). În consecință, pe parcursul perioadei relevante, filialele locale din UE au furnizat servicii de recomandare pentru clienți în ceea ce privește site-urile web europene prin asigurarea serviciilor pentru clienți și comercianți, a serviciilor de asistență [cum ar fi asistență pentru marketing, asistență pentru localizare și adaptare, asistență pentru cercetare și dezvoltare („asistențăC&D”)], precum și a serviciilor de onorare a comenzilor (58). Filialele locale din UE au creat conținut local pentru a fi utilizat pe site-urile web europene și au sprijinit gestionarea mărfurilor pentru magazine online de vânzare cu amănuntul, astfel cum a solicitat LuxOpCo. Sprijinul pentru serviciul destinat clienților a constat în serviciul de asistență pentru clienți înainte și după vânzare furnizat prin e-mail, telefon, chat sau alte mijloace de comunicare, astfel cum a solicitat LuxOpCo, pentru a răspunde cerințelor clienților. Serviciile de asistență includ asistență generală și asistență administrativă. În sfârșit, filialele locale din UE au sprijinit, de asemenea, solicitarea operatorilor altor site-uri web locale să promoveze site-urile europene către clienții lor (așa-numitul „program pentru parteneri”).

(115) Serviciile furnizate de societățile afiliate locale din UE pentru LuxOpCo au fost prestate în conformitate cu „acordurile de prestări de servicii” care erau încheiate între fiecare dintre societățile afiliate și LuxOpCo la 1 mai 2006 (59). Societățile afiliate locale din UE au acționat în nume propriu atunci când au furnizat aceste servicii pentru LuxOpCo, însă nu și-au asumat niciun risc pentru vânzări sau pentru stocuri (60). În conformitate cu acordurile de prestări de servicii, societățile afiliate locale din UE au fost remunerate de LuxOpCo prin metoda cost-plus (61), reflectând rolul societăților afiliate locale din UE în raport cu LuxOpCo (62). În practică, costurile suportate de societățile afiliate locale din UE în furnizarea serviciilor pentru LuxOpCo au fost facturate societății LuxOpCo, cu o marjă de profit suplimentară cuprinsă între 3 % și 8 %. În 2013, societățile afiliate locale din UE au înregistrat următoarele cifre de afaceri: Amazon.co.uk Ltd: [400-500] de milioane GBP Amazon Logistik GmbH: [100-200] de milioane EUR; Amazon.de GmbH: [90-100] de milioane EUR; Amazon.fr Logistique SAS: [100-200] de milioane EUR; și Amazon.fr SARL: [5060] de milioane EUR.

2.1.2.3. Acordul de licență

(116) LuxOpCo a încheiat un acord de licență cu LuxSCS, cu efect de la 30 aprilie 2006. În temeiul acestui acord, LuxOpCo a obținut în mod irevocabil dreptul exclusiv de a dezvolta, a consolida și a exploata activele necorporale în scopul de a exploata siteurile web europene și în orice alt scop pe teritoriul geografic (63) al țării europene (64) în schimbul plății unei redevențe („redevență pentru licență”) (65). Orice proprietate intelectuală creată sau dezvoltată în continuare de LuxOpCo pe baza activelor necorporale (66) sau ca urmare a accesului la acestea este atribuită LuxSCS (67). LuxOpCo avea obligația să ia măsuri, din proprie inițiativă și pe propriul risc, pentru a proteja și a menține activele necorporale (68). Acordul de licență a prevăzut, de asemenea, serviciile administrative care urmează să fie furnizate de LuxOpCo în beneficiul LuxSCS fără nicio remunerație separată pentru LuxOpCo (69). LuxOpCo a acceptat, de asemenea, să își asume toate riscurile asociate tuturor activităților care urmează să fie desfășurate în temeiul acordului de licență (70). În cazul în care LuxOpCo ar fi dobândit orice drept de proprietate intelectuală pentru a fi utilizat în același scop ca activele necorporale obținute de la părțile terțe, aceasta era obligată să acorde o licență societății LuxSCS pentru respectivul drept de proprietate intelectuală fără plata unei redevențe (71).

(117) LuxOpCo, ASE, AMEU și societățile afiliate locale din UE au utilizat activele necorporale pentru a-și desfășura activitățile comerciale (72).

(118) În conformitate cu acordul de licență, LuxOpCo a avut dreptul de a acorda societăților afiliate sublicențe pentru activele necorporale (73). La 30 aprilie 2006, LuxOpCo a încheiat un „acord de licență privind proprietatea intelectuală” atât cu ASE, cât și cu AMEU, în temeiul căruia ASE și AMEU au acordat în mod irevocabil licențe neexclusive asupra activelor necorporale. Într-o foarte mare măsură, ambele acorduri în cauză au reflectat acordul de licență dintre LuxOpCo și LuxSCS. În temeiul acestor acorduri, a fost stabilită o redevență pe care ASE și AMEU trebuiau să o plătească societății LuxOpCo în exact același mod ca redevența pe care LuxOpCo și LuxSCS trebuiau să o plătească în temeiul acordului de licență.

(119) În conformitate cu acordurile de prestare de servicii, societățile afiliate locale din UE aveau dreptul să utilizeze activele necorporale, precum și alte bunuri necorporale și mărci comerciale aflate în posesia LuxOpCo sau deținute în alt mod de aceasta, în măsura necesară pentru furnizarea serviciilor lor către LuxOpCo. Orice fond comercial creat în urma unei astfel de utilizări aduce beneficii numai pentru LuxOpCo (74). Toate drepturile de proprietate intelectuală și lucrările derivate ale acestora dezvoltate sau achiziționate de către societățile afiliate locale din UE pe parcursul perioadei de prestare a acestor servicii au rămas în proprietatea LuxOpCo (75).

(120) Acordul de licență era în vigoare pe parcursul întregii durate de viață a tuturor activelor corporale (76) pentru care s-au acordat licențe și putea fi reziliat numai în cazul unei modificări a controlului sau al unei grevări substanțiale (77), sau în cazul în care una dintre părți nu a reușit să remedieze neîndeplinirea obligațiilor sale în temeiul respectivului acord (78). În consecință, LuxSCS nu a avut posibilitatea de a rezilia acordul de licență în mod unilateral. Acordul de licență a fost modificat în ianuarie 2010, cu efect de la 1 ianuarie 2009 (79). Această modificare s-a referit la definiția „profitului din exploatare realizat în UE” utilizat în scopul calculării redevenței pentru licență (80).

2.2. MĂSURA CONTESTATĂ

2.2.1. SOLUȚIA FISCALĂ ANTICIPATĂ CONTESTATĂ

(121) Soluția fiscală anticipată contestată constă într-o scrisoare din 6 noiembrie 2003, din partea administrației fiscale luxemburgheze către Amazon.com, Inc., care conține o singură frază și care prevede următoarele: „După ce am luat cunoștință de scrisoarea din 31 octombrie [sic] 2003, pe care [consilierul 1] mi-a adresat-o, precum și de scrisoarea dumneavoastră din 23 octombrie 2003 și având în vedere poziția dumneavoastră în ceea ce privește tratamentul fiscal al Luxemburgului în ceea ce privește viitoarele dumneavoastră activități, am plăcerea să vă informez că pot aproba conținutul celor două scrisori.”

(122) În urma unei întârzieri în punerea în aplicare a restructurării activităților europene ale Amazon, Amazon a solicitat o confirmare din partea administrației fiscale luxemburgheze în ceea ce privește prelungirea valabilității soluției fiscale anticipate contestate prin scrisoarea din 5 decembrie 2004, pe care administrația a confirmat-o prin scrisoarea din 23 decembrie 2004 (81). Soluția fiscală anticipată contestată, acordată inițial pe o perioadă de cinci ani, a fost prelungită în 2010 și a fost aplicată efectiv până în iunie 2014 (82).

2.2.2. SCRISOAREA DIN 31 OCTOMBRIE 2003

(123) În scrisoarea sa din 31 octombrie 2003 adresată administrației fiscale luxemburgheze („scrisoarea Amazon din 31 octombrie 2003”), Amazon a solicitat o confirmare a tratamentului fiscal al LuxSCS, al partenerilor din SUA și al dividendelor încasate de LuxOpCo în cadrul acestei structuri. Scrisoarea respectivă explică faptul că LuxSCS, în calitate de Société en Commandite Simple, nu este considerată ca având o personalitate fiscală distinctă de cea a partenerilor săi și, prin urmare, nu este supusă unui impozit pe profit sau unui impozit pe avere aplicat activelor nete ale acesteia în Luxemburg.

(124) Fără a aduce atingere transparenței fiscale a LuxSCS, LuxSCS sau partenerii săi din SUA ar putea fi totuși impozitați în Luxemburg în cazul în care se consideră că activitățile lor sunt desfășurate prin intermediul unui sediu permanent în Luxemburg. Prin urmare, scrisoarea explică în continuare că nici LuxSCS, nici partenerii săi nu ar putea fi considerați ca având o prezență efectivă în Luxemburg (birouri, angajați etc.), astfel încât, în absența unui sediu fix pentru desfășurarea activităților, LuxSCS nu ar putea fi considerată ca având o personalitate distinctă de partenerii săi sau ca desfășurând o activitate comercială în Luxemburg (83). De asemenea, partenerii săi nu ar putea fi considerați ca având un sediu permanent în Luxemburg.

2.2.3. SCRISOAREA DIN 23 OCTOMBRIE 2003

(125) În scrisoarea sa din 23 octombrie 2003 adresată administrației fiscale luxemburgheze („scrisoarea Amazon din 23 octombrie 2003”), Amazon a solicitat o soluție fiscală care confirmă tratamentul LuxOpCo în scopul perceperii impozitului pe profit în Luxemburg (84). Prin această scrisoare se explică structura societății prevăzută de Amazon în Europa și se solicită confirmarea faptului că acordul privind stabilirea prețurilor de transfer pentru acordul de licență descris în scrisoare conduce la „un profit corespunzător și acceptabil” pentru LuxOpCo „în ceea ce privește politica de stabilire a prețurilor de transfer și articolele 56 și 164 alineatul (3) din LITL”.

(126) Această scrisoare face referire la o „analiză economică”, anexată la scrisoare, care enumeră „funcțiile și riscurile pe care LuxOpCo trebuia să și le asume, precum și natura și importanța activelor corporale pentru care se preconizează că vor face obiectul licenței acordate pentru activele necorporale” stabilită de comun acord între LuxSCS și LuxOpCo. Pe baza acestei analize, a fost propusă o metodă de stabilire a prețurilor de transfer, prin care s-a stabilit nivelul redevenței anuale (menționată în scrisoare ca „redevența pentru licență”) pe care LuxOpCo ar fi obligată să o plătească către LuxSCS pentru utilizarea activelor necorporale.

(127) Conform metodei respective, redevența anuală ar fi egală cu un procentaj din veniturile totale („rata redevenței”) primite de LuxOpCo în legătură cu operarea site-urilor web europene. Astfel cum se detaliază în scrisoarea respectivă, redevența pentru licență și rata redevenței ar urma să fie calculate prin utilizarea următoarei metode (85): „1. Calcularea și alocarea către LuxOpCo a «rentabilității LuxOpCo», care este egală cu cea mai mică valoare dintre (a) [4-6] % din totalul cheltuielilor de funcționare suportate de LuxOpCo în UE pentru anul respectiv și (b) totalul profitului din exloatare realizat în UE care poate fi atribuit site-urilor web europene pentru anul respectiv; 2. Redevența pentru licență este egală cu profitul din exploatare realizat în UE minus rentabilitatea LuxOpCo, cu condiția ca redevența pentru licență să nu fie mai mică de zero; 3. Rata redevenței pentru anul respectiv este egală cu redevența pentru licență, împărțită la totalul veniturilor realizate în UE pentru anul respectiv; 4. Fără a aduce atingere celor menționate anterior, rata rentabilității LuxOpCo pentru oricare an nu trebuie să fie mai mică de 0,45 % din veniturile realizate în UE și nici mai mare de 0,55 % din veniturile realizate în UE; 5. (a) În cazul în care rata rentabilității LuxOpCo determinată în etapa (1) ar fi mai mică decât 0,45 % din veniturile realizate în UE, rata rentabilității LuxOpCo se ajustează astfel încât aceasta să fie egală cu valoarea cea mai mică situată sub (i) 0,45 % din veniturile sau profitul din exploatare realizat în UE sau (ii) profitul din exploatare realizat în UE; 6. (b) În cazul în care rata rentabilității LuxOpCo determinată în etapa (1) ar fi mai mare decât 0,55 % din veniturile realizate în UE, rata rentabilității LuxOpCo se ajustează astfel încât aceasta să fie egală cu valoarea cea mai mică situată sub (i) 0,55 % din veniturile realizate în UE sau (ii) profitul din exploatare realizat în UE.”

(128) În scopul calculării ratei redevenței, se aplică următoarele definiții (86): „CPV în UE” înseamnă costurile produselor vândute, calculate folosind GAAP din SUA (Generally Accepted Accounting Principles - principiile contabile general acceptate), care sunt atribuite exploatării site-urilor web europene de către LuxOpCo. „Cheltuielile de funcționare din UE” înseamnă costurile totale ale LuxOpCo, inclusiv cheltuielile intra-grup, dar excluzând: CPV în UE, redevența pentru licență, câștigurile sau pierderile din fluctuațiile cursului de schimb și cheltuielile cu dobânzile, calculate în conformitate cu GAAP din SUA. „Veniturile realizate în UE” înseamnă veniturile nete totale obținute din vânzările realizate de LuxOpCo prin intermediul site-urilor web europene, care sunt egale cu suma dintre (a) totalul prețurilor de vânzare ale produselor vândute de LuxOpCo, indicat în facturile emise clienților, inclusiv veniturile atribuite ambalării cadourilor și transportării și manipulării produselor, mai puțin: taxa pe valoare adăugată, rambursările și alte remize, și (b) veniturile totale din serviciile furnizate realizate de LuxOpCo ca urmare a vânzării de produse sau de servicii de către părțile neafiliate prin intermediul site-urilor web europene, cu excepția taxei pe valoare adăugată. „Profitul din exploatare realizat în UE” înseamnă veniturile realizate în UE, cu excepția: CPV în UE și cheltuielile de funcționare în UE.

2.2.4. RAPORTUL PRIVIND PREȚURILE DE TRANSFER

(129) Ca răspuns la decizia de inițiere a procedurii, Luxemburg a prezentat raportul privind PT (87). Luxemburg susține că raportul privind PT este „analiza economică” la care se face referire în scrisoarea transmisă de Amazon la 23 octombrie 2003. Raportul privind PT a fost elaborat prin referire la Liniile directoare ale OCDE privind prețurile de transfer pentru societățile multinaționale și administrațiile fiscale elaborat de Organizația pentru Cooperare și Dezvoltare Economică („Liniile directoare ale OCDE privind PT”) (88).

2.2.4.1. Analiza funcțională

(130) Secțiunea 3 din raportul privind PT oferă o analiză funcțională a LuxSCS și LuxOpCo.

(131) În conformitate cu această analiză funcțională, activitățile principale ale LuxSCS vor fi limitate la cele ale unei societăți deținătoare de active necorporale și ale unui participant la dezvoltarea continuă a activelor necorporale prin APC (89). LuxSCS va acorda, de asemenea, licențe pentru activele necorporale ale LuxOpCo, în temeiul acordului de licență, și va primi plățile de redevențe în temeiul acordului respectiv.

(132) În ceea ce privește LuxOpCo, raportul privind PT menționează că „prin intermediul membrilor personalului său cu normă întreagă responsabili de gestionare, LuxOpCo va gestiona procesul de luare a deciziilor strategice legat de activitățile de vânzare cu amănuntul și de furnizare de servicii ale site-urilor web ale UE și va gestiona, de asemenea, principalele componente fizice ale activităților de vânzare cu amănuntul” (90). În conformitate cu scrisoarea Amazon din 23 octombrie 2003, LuxOpCo trebuia să angajeze „în total, cel puțin între 25 și 30 de salariați cu normă întreagă, dintre care câțiva salariați care să ocupe posturi-cheie de conducere paneuropeană responsabili cu luarea deciziilor strategice în legătură cu site-urile web europene” (91), iar restul de salariați cu normă întreagă (aproximativ 20) să ocupe funcții în domenii precum marketing, tehnologie și gestionarea conturilor creditoare.

(133) Raportul privind PT precizează, în continuare, că „[î]n urma restructurării, se anticipează că activitățile principale ale LuxOpCo se vor axa pe exploatarea platformei software a Amazon în efortul de a dezvolta și de a îmbunătăți în mod constant modelul de afaceri bazat pe software care stă la baza activităților de vânzare cu amănuntul și de furnizare de servicii propuse pe site-urile web ale UE. […] (*2) În cadrul acestui efort, conducerea LuxOpCo va depune eforturi în vederea identificării posibilităților de a îmbunătăți și de a consolida activitățile de vânzare cu amănuntul și de furnizare de servicii prin exploatarea caracteristicilor și funcționalităților noi și îmbunătățite ale platformei pe măsură ce acestea sunt dezvoltate. Fiind atât un comerciant cu amănuntul, cât și un furnizor de servicii, LuxOpCo va depune eforturi să ofere clientului o experiență optimă în toate domeniile, inclusiv în onorarea comenzilor, în procesarea plăților, în deciziile legate de comercializare și în monitorizarea performanței vânzătorilor terți […]” (92).

(134) În calitate de comerciant cu amănuntul, s-a prevăzut ca LuxOpCo să ia decizii legate de comercializare și de stabilirea prețurilor și să gestioneze toate aspectele legate de procesul de onorare a comenzilor (93). În calitate de operator al activităților de furnizare de servicii, LuxOpCo ar fi, de asemenea, „responsabil de deciziile strategice referitoare la selecția comercianților terți și a categoriilor de produse, precum și de comercializarea pentru comercianții terți și de negocierile cu aceștia” (94). În scopul exploatării site-urilor web europene, LuxOpCo trebuia să utilizeze activele necorporale care fac obiectul unei licențe acordate de LuxSCS. LuxOpCo trebuia să dețină dreptul de proprietate asupra tuturor stocurilor (95). LuxOpCo și-ar asuma toate riscurile legate de stocurile deținute și de produsele vândute prin intermediul site-urilor web europene (96). În conformitate cu scrisoarea Amazon din 23 octombrie 2003, LuxOpCo trebuia să dețină și să utilizeze serverele de procesare a tranzacțiilor situate în Luxemburg pentru a finaliza procesarea tranzacțiilor între clienți și vânzătorii terți și pentru a autoriza plățile pentru aceste tranzacții, inclusiv plățile către comercianții terți (97).

(135) LuxOpCo trebuia să încheie un contract cu ASE, care ar acționa ca un comisionar de furnizare a serviciilor în nume propriu, însă în beneficiul LuxOpCo, în cadrul programelor Amazon destinate vânzătorilor terți în Europa. Serviciile furnizate de ASE ar consta, în principal, în anumite servicii de prelucrare a comenzilor legate de activitățile de furnizare de servicii.

(136) Societățile afiliate locale din UE situate în Germania, Franța și Regatul Unit trebuiau să furnizeze diferite servicii pentru site-urile web europene, inclusiv anumite servicii de recomandări și asistență pentru clienți, de comercializare și onorare a comenzii (98).

(137) Conform previziunilor conducerii Amazon prezentate în cadrul raportului privind PT, LuxOpCo trebuia să își extindă veniturile în cursul activităților sale de la aproximativ 3,2 miliarde EUR în 2005 la aproximativ 8,3 miliarde EUR în 2010 și să suporte următoarele costuri: costurile bunurilor, calculate ca procent din venituri, au fost estimate, în medie, la aproximativ 77,5 %, conducând la o marjă brută de aproximativ 22,5 %. În urma restructurării din 2006, LuxOpCo urma să își asume costurile recurente legate de gestionarea și funcționarea platformei Amazon în Europa, inclusiv cheltuielile de procesare a plăților și de recuperare, creanțele neperformante, anumite cheltuieli de sprijinire a sistemului, precum și costurile cu salariile conducerii, cu serviciile de tehnologie și cu alți membri ai personalului responsabili de sprijinirea exploatării platformei Amazon în regiune (99). Ipotezele pe care se bazează previziunile conducerii nu au fost nici publicate, nici analizate în raportul privind PT (100).

2.2.4.2. Alegerea celei mai adecvate metode de stabilire a prețurilor de transfer

(138) Secțiunea 5 din raportul privind PT abordează alegerea celei mai adecvate metode de stabilire a prețurilor de transfer pentru a determina conformitatea ratei redevenței cu principiul concurenței depline.

(139) Pentru a stabili remunerația atribuibilă LuxOpCo și taxa redevenței în condiții de concurență deplină care trebuie plătită de LuxOpCo către LuxSCS în temeiul acordului de licență, raportul privind PT propune metode alternative de stabilire a prețurilor de transfer: una bazată pe metoda prețului necontrolat comparabil („metoda PNC”) și alta bazată pe metoda împărțirii profitului rezidual (101).

2.2.4.3. Evaluarea prețurilor de transfer bazată pe metoda PNC

(140) Secțiunea 6.1 din Raportul privind PT calculează intervalul de concurență deplină pentru redevență pe baza metodei PNC.

(141) În primul rând, autorii raportului au căutat tranzacții comparabile în baza de date interne ale acordurilor de licență care aparține Amazon, iar o agenție externă a fost însărcinată să caute acorduri de licență care implică active necorporale similare cu cele ale Amazon. Tranzacțiile identificate în urma căutărilor nu au fost considerate suficient de comparabile și, prin urmare, au fost respinse în scopul analizei PNC.

(142) În al doilea rând, raportul privind PT a identificat ca fiind relevante următoarele acorduri încheiate, începând cu 2000, între Amazon și comercianții cu amănuntul terți, în temeiul cărora Amazon a pus platforma tehnologică la dispoziția respectivilor comercianți cu amănuntul: acordul de alianță strategică dintre Rocket.zeta, Inc., Amazon.com, Inc., target.direct LLC și Target Corporation („acordul Target”) (102), acordul de alianță strategică dintre Rock-Bound, Inc. și ToysRUs.com LLC („acordul ToysRUs”); acordul privind listele produselor încheiat între Amazon.com Payments, Inc și Circuit City Stores, Inc. („acordul Circuit City”); acordul privind găzduirea site-urilor oglindă încheiat între Frontier.zeta, Inc. și Borders Online LLC („acordul Borders”); acordul privind găzduirea site-urilor oglindă încheiat între Amazon.com International Sales, Inc., și Waterstone's Bookseller Ltd. („acordul Waterstones”). Amazon se referă la aceste acorduri ca „acordurile M.com”. În urma revizuirii acestor acorduri, raportul privind PT concluzionează că acordul [A] constituie un acord comparabil în măsura în care restul contractelor „nu au inclus furnizarea platformei tehnologice pentru comerțul electronic” (103).

(143) În conformitate cu acordul [A], Amazon a fost de acord să creeze, să dezvolte, să găzduiască și să mențină un nou site [A] și un nou magazin [A] pe site-urile web ale Amazon, care urmau să înlocuiască site-ul web existent de comerț electronic al [A]. Funcționalitățile care urmau să fie incluse pe site-ul web [A] ar fi în mare măsură echivalente cu cele încorporate, în general, în site-urile web ale Amazon. În schimb, [A] trebuia să plătească Amazon o compensație care consta, printre altele, în taxe pentru crearea site-ului (104), taxe de bază (105) și comisioane din vânzări (106).

(144) Pentru a realiza o comparație între această compensație și redevența pentru licență (menționată în raportul privind PT ca „rata redevenței”), taxele de creare a site-ului au fost amortizate și alocate fiecăreia dintre cele patru perioade menționate în acord și, împreună cu taxa de bază anuală, acestea au fost convertite într-un procent din vânzări (variind între 3,4 % și 7,2 %). Întrucât taxele de comision incluse în acordul [A] au variat între 4 % și 5 % din vânzări, prima concluzie a raportului privind PT a fost că rata implicită a redevenței prevăzută în acordul [A] a variat între 8,4 % și 11,7 % din vânzări. Cu toate acestea, [A] s-a angajat, de asemenea, să plătească Amazon anumite taxe pentru a compensa atât excesul de capacitate de procesare a comenzilor, cât și stocul excedentar. Taxele respective, menționate în acord, au fost convertite, de asemenea, într-un procentaj din vânzări, variind între 1,2 % și 0,7 %. Prin urmare, intervalul de concurență deplină pentru rata redevenței a fost calculat inițial ca fiind între 9,6 % și 12,6 % din vânzări.

(145) În final, întrucât acordul [A] nu a furnizat [A] acces la datele clienților Amazon, raportul privind PT a inclus o ajustare a prețului comparabil pe piața liberă pentru a lua în considerare faptul că LuxOpCo a acordat LuxSCS acces la datele clienților Amazon. În consecință, utilizând informațiile disponibile în acordul [B], a fost propusă o majorare de 1 %, ceea ce a condus la un interval de concurență deplină pentru rata redevenței situat între 10,6 % și 13,6 % din vânzările LuxOpCo.

2.2.4.4. Evaluarea prețurilor de transfer bazată pe metoda împărțirii profitului rezidual

(146) Secțiunea 6.2 din Raportul privind PT calculează intervalul de concurență deplină pentru redevența pentru licență (care este menționată în raportul privind PT ca rata redevenței) pe baza metodei împărțirii profitului rezidual. În aplicarea acestei metode, raportul privind PT a estimat rentabilitatea asociată „funcțiilor de rutină [efectuate de LuxOpCo] în calitatea sa de societate de exploatare europeană” (107) pe baza marjei aplicate costurilor care urmează să fie suportate de LuxOpCo (108).

(147) Pentru a determina intervalul de concurență deplină pentru marja respectivă, raportul privind PT a efectuat o căutare pentru a identifica societăți comparabile identificate, în general, ca fiind societăți responsabile de gestionarea și funcționarea activităților bazate pe software. O căutare a societăților comparabile în baza de date Amadeus (109) utilizând criterii de selecție legate de regiunea geografică (110), căutări după cuvinte-cheie în descrierile activităților (111) și clasificarea la nivelul industriei a căutării în funcție de activitățile economice, combinată cu o verificare manuală, a identificat șapte societăți considerate ca fiind comparabile cu Amazon (112).

(148) Pe această bază, raportul privind PT a definit „costul net plus marja de profit” ca un indicator al nivelului de profit pentru determinarea remunerației în condiții de concurență deplină atribuibilă funcțiilor anticipate ale LuxOpCo, care a fost definită ca veniturile din exploatare împărțite la suma dintre costul bunurilor și cheltuielile de funcționare (113). Pe baza datelor privind cele șapte societăți comparabile, s-a calculat următorul interval intercuartilic mediu pe trei ani (1999-2001): cuartila inferioară a fost de 2,3 %, mediana a fost de 4,2 %, iar cuartila superioară a fost de 6,7 %. Tabelul care prezintă rezultatele indică faptul că cifrele sunt exprimate în procente din vânzările nete (114).

(149) Prin urmare, a fost aleasă o marjă de profit de [4-6] % care a fost aplicată cheltuielilor de funcționare ale LuxOpCo pentru a determina „rentabilitatea de bază relevantă care poate fi atribuită funcțiilor LuxOpCo” (115). Această rentabilitate a fost dedusă ulterior din profitul de exploatare al LuxOpCo. În raportul privind PT se consideră că diferența astfel obținută între rentabilitatea și profitul înregistrat al LuxOpCo, profitul rezidual, poate fi atribuită în totalitate utilizării activelor necorporale pentru care LuxSCS a acordat o licență.

(150) În sfârșit, în raportul privind PT, profitul rezidual net preconizat pentru fiecare an a fost împărțit în funcție de vânzările nete preconizate ale LuxOpCo pentru a obține o indicație cu privire la rata redevenței. Pe această bază, raportul privind PT a concluzionat că „o rată a redevenței situată într-un interval cuprins între 10,1 și 12,3 la sută din veniturile nete care urmează să fie percepută de LuxSCS de la LuxOpCo ar fi în concordanță cu principiul deplinei concurențe în temeiul Liniilor directoare ale OCDE” (116).

(151) Calculele efectuate în raportul privind PT sunt rezumate și ilustrate în tabelul 1 (117). Coloanele 1 și 3 au fost adăugate de Comisie pentru a explica respectivele calcule: Tabelul 1 Calculul prevăzut în raportul privind PT, a se vedea p. 32 din raportul privind PT (coloanele 1 și 3 adăugate de Comisie) (milioane EUR) 1 2 3 4 5 6 7 8 9 2005 2006 2007 2008 2009 2010 a Venituri 3 154,2 4 299,9 5 073,9 5 987,1 7 064,7 8 336,3 b CPV 2 446,9 3 332,7 3 932,6 4 640,5 5 475,8 6 461,4 c Profitul brut a – b 707,3 967,2 1 141,3 1 346,6 1 588,9 1 874,9 d Cheltuieli de exploatare 89,9 106,0 121,7 143,7 171,2 204,2 e Societăți din grup (co.uk, .de, .fr) 279,4 338,4 395,6 456,2 524,1 602,7 f Cheltuieli LUX Commissionaire 2,8 3,4 4,1 4,9 5,9 7,0 g Cheltuieli de exploatare (incl. societățile din grup) d + e + f 372,1 447,8 521,4 604,8 701,2 813,9 h Estimare a profitului net (a pierderii nete) din exploatare înainte de randamentul standard c – g 335,2 519,4 619,9 741,8 887,7 1 061,0 i Randamentul standard atribuit LuxASE 0,14 0,17 0,20 0,24 0,29 0,35 j Randamentul standard atribuit LuxOpCo [4 – 6] % × g 16,8 20,2 23,5 27,2 31,6 36,6 k Estimare a profitului rezidual care urmează să fie plătit către LuxSCS h – i – j 318,3 499,1 596,2 714,3 855,8 1 024,0 l Rata redevenței efective (ca % din venituri) k/a 10,1 % 11,6 % 11,8 % 11,9 % 12,1 % 12,3 %

2.2.4.5. Reconcilierea celor două analize privind prețurile de transfer

(152) Rezumând analizele privind prețurile de transfer din acordul de licență utilizând metoda PNC și metoda împărțirii profitului rezidual, raportul privind PT a considerat că rezultatele raportului au fost convergente și au indicat că intervalul de concurență deplină pentru rata redevenței percepută de LuxSCS de la LuxOpCo în temeiul acordului respectiv este situat între 10,1 % și 12,3 % din vânzările LuxOpCo.

(153) Raportul privind PT conchide că „în timp ce se poate concluziona în mod rezonabil că o rată a redevenței aleasă din intervalul de rate ale redevenței obținut în urma utilizării ambelor metode ar fi conformă cu principiul deplinei concurențe, pot exista diferențe minore în ceea ce privește viitoarele active necorporale transferate efectiv în temeiul acordului [A] care ar lua în considerare micile diferențe constatate în rezultatele obținute prin cele două metode. […] se poate concluziona în mod rezonabil […] că este puțin probabil ca analiza repartizării profitului rezidual să producă estimări eronate și, prin urmare, aceasta poate fi considerată ca fiind o măsură mai fiabilă a ratei redevenței în condiții de concurență deplină” (118).

2.2.5. CONSECINȚELE SOLUȚIEI FISCALE ANTICIPATE CONTESTATE

(154) Prin soluția fiscală anticipată contestată, administrația fiscală luxemburgheză a aprobat conținutul scrisorilor Amazon din 23 și 31 octombrie 2003. În special, aceasta a acceptat că metoda de stabilire a prețurilor de transfer, în scopul determinării nivelului redevenței anuale care trebuie plătită de LuxOpCo către LuxSCS în temeiul acordului de licență, care a determinat, la rândul său, veniturile anuale impozabile ale LuxOpCo în Luxemburg, a respectat principiul concurenței depline. Această metodă este rezumată în Figura 2: Figura 2 Structura entităților europene ale Amazon (2006-2014), inclusiv acordul privind plata redevenței [4-6] % asupra chelt. exploatare 0,55 % asupra vânzărilor Profitul înregistrat care depășește profitul impozabil stabilit în soluția fiscală anticipată este platit de LuxOpCo către LuxSCS sub forma unei redevențe. Profitul impozabil al LuxOpCo stabilit în soluția fiscală anticipată contestată 0,45 % asupra vânzărilor Amazon.com, Inc. SUA LUX LuxSCS Redeverență Amazon EU Sàrl LuxOpCo Vânzări în UE facturatee și înregistrate în Luxemburg Filialele din UE Amazon.co.uk Amazon.fr Amazon.de

(155) În scopul completării declarațiilor sale fiscale anuale, LuxOpCo s-a bazat pe soluția fiscală anticipată contestată în perioada relevantă pentru a stabili obligația sa de plată a impozitului pe profit în Luxemburg. LuxSCS și partenerii săi din SUA s-au bazat, de asemenea, pe soluția fiscală anticipată contestată în măsura în care aceasta confirmă că nici LuxSCS, nici partenerii săi nu sunt supuși impozitului pe profit din Luxemburg, impozitului municipal pe profiturile societăților comerciale sau, pentru cei din urmă, taxei pe participația acestora în cadrul LuxSCS (119).

(156) Tabelul 2 ilustrează implicațiile soluției fiscale anticipate contestate pentru calcularea bazei impozabile a LuxOpCo în Luxemburg și a valorii plății redevenței (redevența pentru licență) către LuxSCS începând cu 2006. Comisia reamintește că LuxOpCo acționează în calitate de societate integrantă în cadrul grupului de integrare fiscală format cu ASE și AMEU și că aceste societăți sunt tratate, în consecință, ca un singur contribuabil conform normelor fiscale luxemburgheze. Prin urmare, tabelul 2 este realizat pe o bază consolidată și nu se face nicio distincție între LuxOpCo, ASE și AMEU în următoarele părți ale prezentei decizii. Tabelul 2 Calcularea bazei impozabile a LuxOpCo și a plăților redevenței pentru perioada 2006-2013 (milioane EUR) Grupul de integrare fiscală din Luxemburg 2006 2007 2008 2009 2010 2011 2012 2013 Venituri nete 1 979,4 3 545,7 4 298,6 5 605,4 7 628,8 10 086,3 13 312,1 [15 000 – 15 500 ] CPV nete 1 610,8 2 828,3 3 406,1 4 421,6 6 084,4 8 078,0 10 486,6 [11 500 – 12 000 ] Cheltuieli totale de exploatare 262,5 476,8 530,0 637,6 918,3 1 461,7 2 252,9 [3 000 – 3 500 ] Din care Cheltuieli pentru care se aplică o marjă 262,5 439,9 493,6 597,0 801,9 1 313,1 2 041,7 [2 500 – 3 000 ] Din care LuxOpCo - Cheltuieli de exploatare 78,6 162,6 203,6 258,4 317,7 483,1 662,7 [800 – 900] LuxOpCo - Societăți din grup 183,8 277,3 290,0 338,6 484,1 830,1 1 379,0 [1 500 – 2 000 ] Cheltuieli pentru care nu se aplică o marjă (Gestionare și RSU) 0,0 36,9 36,4 40,6 116,4 148,5 211,2 [200 – 300] Profitul din exploatare care rezultă 106,1 240,5 362,6 546,2 626,1 546,6 572,7 [600 – 700] Estimare a randamentului total pentru grupul de integrare fiscală Lux la [4-6] % din cheltuielile de exploatare ajustate 11,8 19,8 22,2 26,9 36,1 59,1 91,9 [100 – 200] Analiza limitei inferioare/superioare Limita superioară pentru profit (0,55 % din venituri) 10,9 19,5 23,6 30,8 42,0 55,5 73,2 [80 – 90] Limita inferioară pentru profit (0,45 % din venituri) 8,9 16,0 19,3 25,2 34,3 45,4 59,9 [60 – 70] Profit consolidat în Luxemburg- în funcție de limita superioară/inferioară și randament 10,9 19,5 22,2 26,9 36,1 55,5 73,2 [80 – 90] Plata redevenței (Grupul de integrare fiscală Lux către LuxSCS) 95,2 221,0 340,4 519,3 590,0 491,1 499,4 [500 – 600]

(157) În conformitate cu calculul redevenței pentru licență care trebuie plătită LuxSCS (120), baza de costuri utilizată pentru a determina baza impozabilă a LuxOpCo în scopul perceperii impozitului în Luxemburg este formată din cheltuielile sale de exploatare și costurile suportate de societățile afiliate locale din UE, care sunt rambursate ulterior de LuxOpCo (specificate în tabelul 2 ca „LuxOpCo - intragrup”). Costurile bunurilor vândute și anumite alte costuri, denumite „cheltuieli excluse de la aplicarea marjei (Gestionare și RSU)” în tabelul 2, sunt excluse din calculul profitului impozabil al LuxOpCo. Cea din urmă categorie de cheltuieli cuprinde următoarele costuri: (i) începând cu 2008, cheltuielile suportate de societățile afiliate americane Amazon.com, Inc. pentru serviciile de asistență (121), care nu au fost prevăzute la momentul soluției fiscale anticipate contestate; (ii) începând cu 2010, Amazon.com, Inc. a perceput taxe de la LuxOpCo pentru acțiunile acordate angajaților din cadrul LuxOpCo și din cadrul unora dintre filialele sale directe și indirecte din Europa (122) cu titlul de remunerație sub formă de acțiuni. Amazon susține că aceste taxe nu modifică funcțiile și riscurile LuxOpCo.

(158) Aplicarea marjei de profit de [4-6] % asupra valorii cheltuielilor de funcționare ale LuxOpCo și cheltuielilor intragrup determină rentabilitatea totală estimată pentru grupul de integrare fiscală din Luxemburg. Acest rezultat este comparat ulterior în raport cu pragul inferior (0,55 % și, respectiv, 0,45 % din venituri). În cazurile în care randamentul total estimat a fost mai mare de 0,55 % din venituri (la fel ca în 2006, 2007, 2011, 2012 și 2013), aplicarea limitei superioare a fost un factor determinant pentru evaluarea venitului impozabil al LuxOpCo în Luxemburg, menționat în tabelul 2 ca „Profitul consolidat în Luxemburg – în funcție de plafon/prag inferior și de rentabilitate”.

(159) În cele din urmă, profitul consolidat în Luxemburg (menționat în cererea de emitere a soluției fiscale anticipate ca „rentabilitatea LuxOpCo”) este scăzut din profitul din exploatare (menționat în cererea de emitere a soluției fiscale anticipate ca „profitul din exploatare realizat în UE”) pentru a stabili redevența pentru licență datorată LuxSCS.

2.3. INFORMAȚII SUPLIMENTARE PREZENTATE PE PARCURSUL PROCEDURII OFICIALE DE INVESTIGARE

(160) Pe parcursul investigației, Amazon a furnizat informații cu privire la piața europeană de comerț cu amănuntul online, la modelul său de afaceri în general și activitățile sale la nivel european în special, la acordurile de licență privind proprietatea intelectuală pe care aceasta le-a încheiat cu entități independente și la noua sa structură corporativă și fiscală în Luxemburg începând cu luna iunie 2014. Aceste informații completează informațiile deja prezentate în secțiunile 2.1 și 2.2.

2.3.1. INFORMAȚII PRIVIND PIAȚA EUROPEANĂ DE COMERȚ CU AMĂNUNTUL ONLINE

(161) Piața online europeană de vânzare cu amănuntul a făcut obiectul unui raport comandat de Amazon societății de consultanță [consilierul 3], care cuprinde o analiză a tendințelor economice ale sectorului de comerț electronic în Europa („raportul consilierului [3]”) (123). Raportul [consilierului 3] descrie „vânzarea cu amănuntul online” ca vânzarea online de bunuri fizice de către comercianții online cu amănuntul, și anume operatori care achiziționează bunuri, le păstrează în inventarul lor și le vând online (124).

(162) Conform acestui raport, activitățile comercianților online se aseamănă într-o mai mare măsură cu activitățile comercianților fizici cu amănuntul decât cu cele ale furnizorilor de servicii digitale (125). Principala diferență între comercianții fizici cu amănuntul și comercianții online cu amănuntul online constă în canalul de distribuție utilizat (126). De asemenea, studiul indică faptul că comercianții online cu amănuntul realizează un profit mai mic din punct de vedere structural decât furnizorii de servicii digitale, întrucât comercianții online cu amănuntul au costuri în esență variabile. Furnizorii de servicii digitale au o structură a costurilor care este mai stabilă decât cea a comercianților cu amănuntul, care permite realizarea unor economii de scară și obținerea unor marje de profit mai ridicate de îndată ce o societate a atins o dimensiune critică (127). Pentru comercianții cu amănuntul, fie fizici, fie online, impactul economiilor de scară asupra profitabilității este limitat deoarece marea majoritate a costurilor sunt variabile. Variația costurilor bunurilor vândute, a reducerilor și a costurilor logistice, care constituie o parte importantă din costurile totale, este strâns legată de volumul vânzărilor (128). Acest factor, împreună cu intensa concurență caracteristică sectorului comerțului cu amănuntul online, a condus la marje EBIT medii negative pe piața europeană cu amănuntul online. În perioada 2006-2013, raportul între marja EBIT medie și vânzări a fost de – 0,5 %.

(163) Analiza raportului [consilierului 3] privind dinamica pieței în primele cele mai populate cinci țări din Europa (129) arată că „segmentul de vânzare cu amănuntul online a cunoscut o creștere puternică și a făcut obiectul unei concurențe intense între 2006 și 2013” (130). În special, „[i]ntensitatea concurenței a impus comercianților cu amănuntul online să investească masiv pentru a susține creșterea segmentului de piață și pentru a ține pasul cu concurența, punând astfel marjele sub presiune atunci când nu le situează într-un interval negativ. Comercianții cu amănuntul online au fost dispuși să își sacrifice profitabilitatea pe termen scurt, cu speranța că investițiile realizate ar genera profit pe termen lung” (131). Raportul concluzionează că, pentru a reuși pe piețele europene de vânzare cu amănuntul competitive, este necesar să se ia în considerare caracteristicile locale specifice ale acestor piețe (132).

2.3.2. INFORMAȚII PRIVIND MODELUL DE AFACERI AL AMAZON

2.3.2.1. Cei „trei piloni” ai modelului de afaceri al Amazon

(164) Potrivit Amazon (133), motoarele principale ale activității sale de vânzare cu amănuntul sunt gama de produse (ofertele de produse/mărfuri (134)), prețul și accesibilitatea (funcționalitate ușor de utilizat, onorare a comenzii rapidă și fiabilă, serviciu de asistență pentru clienți furnizat în timp util, conținut complet și documentat, precum și un mediu sigur pentru realizarea tranzacțiilor) (135), gama de produse aflându-se pe primul loc, apoi prețul și, ulterior, accesibilitatea (136). Aceste elemente-cheie sunt menționate de către Amazon ca fiind cei „trei piloni” (137) și reprezintă obiective tradiționale ale vânzării cu amănuntul (138). Potrivit Amazon, realizarea celor trei piloni este critică și necesită unicitate și inovare în oferta de produse, tehnologie, linia de activitate, geografie etc. (139), depinzând, în principal, de intervenția umană. Cei trei piloni trebuie să fie adaptați la fiecare piață locală pe care Amazon este prezentă (140).

(165) Gama de produse: Potrivit Amazon, gama de produse este unul dintre principalii factori determinanți ai succesului său. Angajații Amazon o descriu ca fiind o ofertă care cuprinde toate produsele pe care clienții doresc să le achiziționeze, ceea ce necesită identificarea gusturilor clienților și a preferințelor de cumpărare pe o anumită piață, recrutarea furnizorilor relevanți și asigurarea faptului că produsele sunt în stoc (141). Potrivit Amazon, există o corelație foarte strânsă între gama de produse și venituri (142). Amazon se străduiește să ofere o gamă de produse cât mai largă posibil și să sporească continuu numărul de produse oferite (143). Amazon își extinde în mod continuu gama de produse deoarece, cu cât este mai largă gama de produse, cu atât clienții vor fi mai mulțumiți (144).

(166) Întrucât preferințele sunt locale, iar preferințele legate de categoriile de produse și de vânzători diferă în funcție de zona geografică (145), gama de produse este, de asemenea, locală, întrucât gusturile și culturile sunt diferite în funcție de zonă (146). Acest lucru se poate observa comparând cele mai bine vândute produse ale Amazon, care sunt diferite în fiecare țară (147). Obiectivul – și principala responsabilitate la nivel de țară – este de a dezvolta o activitate care se axează în principal pe comerțul cu amănuntul tradițional și de a crea o gamă relevantă de produse pentru clienți (148). Crearea unei astfel de game relevante are loc prin negocieri cu caracter personal (între persoane) (149).

(167) În cadrul Amazon, gama de produse este dezvoltată în trei moduri: (i) prin achiziționarea de societăți; (ii) prin parteneriatele cu furnizorii; și (iii) prin programele destinate părților terțe, cum ar fi Marketplace. De exemplu, în SUA, Amazon și-a început activitatea în sectorul vânzării de instrumente prin achiziționarea unei societăți care vindea deja instrumente pentru a avea acces la relațiile vânzătorilor și la gama de produse pe care Amazon a dorit să o adauge activității sale de vânzare cu amănuntul (150). Crearea de parteneriate cu furnizorii necesită cunoștințe specifice legate de piață și instaurarea unui climat de încredere cu furnizorii (151). De îndată ce se stabilește un parteneriat cu un furnizor, conducerea societății locale care vinde produse trebuie să mențină această relație, respectând condițiile furnizorilor și având cunoștințe legate de piața locală. Programul Marketplace oferit de Amazon pune la dispoziția altor comercianți cu amănuntul platforma Amazon în scopul de a-și desfășura activitățile de comerț electronic, chiar dacă aceștia sunt concurenți direcți ai Amazon. Amazon a creat echipa de gestionare a contului tehnic (TAM), care este punctul de contact pentru întrebările de natură tehnică ale vânzătorilor din cadrul programului Marketplace după lansarea acestora pe site-urile web ale Amazon. Amazon și-a dezvoltat, de asemenea, tehnologia pentru a permite vânzătorilor potențiali să se înscrie neasistați în programului Marketplace, iar până în 2010-2012 înscrierea neasistată (self-service sign up) a devenit mai importantă pentru afacerea Marketplace a Amazon (152).

(168) Prețul: Potrivit Amazon, prețul este cel de al doilea factor determinant al activității sale. Amazon încearcă să mențină prețurile la un nivel cât mai scăzut posibil (153). Deși stabilirea în mod manual a prețurilor a fost utilizată în mod predominant în cadrul Amazon până în 2009 (154), de atunci prețurile sunt stabilite utilizând un algoritm de stabilire a prețurilor.

(169) Accesibilitatea: Potrivit Amazon, cel de al treilea element determinant al activității sale este accesibilitatea. Accesibilitatea reunește mai multe obiective care urmăresc să faciliteze și să îmbunătățească experiența clienților, cum ar fi: (i) sprijinirea clienților în găsirea produselor căutate, furnizându-le în același timp informații complete privind produsele; și (ii) livrarea produselor achiziționate într-un mod cât mai rapid și mai exact posibil (155).

2.3.2.2. Eforturile de marketing online

(170) Pe lângă gama de produse, prețul și accesibilitatea, eforturile de marketing online ale Amazon sunt un factor-cheie determinant pentru generarea traficului pe site-urile web ale Amazon și creșterea vânzărilor cu amănuntul (156).

(171) Înainte de 2003, Amazon a cooperat cu agențiile de publicitate internaționale pentru sprijinirea eforturilor sale de marketing. Acest lucru s-a schimbat în 2003, când Amazon a început să își urmărească propriile eforturi de marketing online. Unul dintre principalele instrumente de marketing online ale Amazon este „programul Parteneri” (Associates Program) (157), care reprezintă o inițiativă esențială de generare a traficului (158). Amazon a dezvoltat programul Parteneri pentru a stabili parteneriate de marketing cu așa-numitele „site-uri web partenere”, care fac publicitate pentru Amazon sau produsele sale în scopul de a orienta traficul internet către site-urile web ale Amazon (159).

(172) De îndată ce a fost dezvoltată tehnologia pentru programul Parteneri, aceasta a trebuit să fie integrată în fiecare țară cu site-uri web partenere locale. Prin urmare, punerea în aplicare a programului Parteneri putea fi realizată numai la nivel local (160). În consecință, echipa responsabilă de programul Parteneri al Amazon a fost împărțită într-o echipă responsabilă de partea software și o echipă responsabilă de recrutare (și anume, o echipă de dezvoltare a activităților). În timp ce echipa responsabilă de partea software se afla în Seattle, echipele responsabile de recrutare se aflau la nivel local în țările pentru care Amazon a pus la dispoziție un site web (161), cum ar fi Germania, Regatul Unit și Japonia (162).

(173) Selectarea celor mai relevante site-uri web locale partenere (site-uri web care fac publicitate pentru produsele Amazon) pentru programul Parteneri, care ar conduce la o creștere considerabilă a traficului pe site-urile web ale Amazon, necesită cunoștințe despre piața locală (163). Prin urmare, rețeaua de site-uri web partenere este creată de echipele locale ale Amazon. Aceasta include recrutarea site-urilor web locale (inclusiv site-urile web europene), stabilirea taxei de parteneriat și verificarea cazurilor de fraudă. Acest proces începe cu jucătorii de mare anvergură, precum Google, și ajunge până la site-uri web de interes special care au puțini vizitatori. Toate acordurile sunt negociate la nivel local, întrucât condițiile locale trebuie să fie luate în considerare pentru optimizarea motoarelor de căutare, inclusiv în cazul site-urilor web globale precum Google (164).

2.3.2.3. Tehnologie

(174) Amazon se autodefinește ca o societate tehnologică care „abordează comerțul cu amănuntul ca o problemă de inginerie” (165). Prin urmare, tehnologia constituie o parte importantă a activității Amazon. Tehnologia permite Amazon să ofere prețuri competitive, să orienteze sugestii de produse către anumiți clienți, să proceseze plățile, să gestioneze stocurile și să expedieze produsele către clienți. Tehnologia este necesară, de asemenea, pentru a susține scara activității economice, întrucât strategia de afaceri a Amazon se bazează pe extinderea constantă (166).

(175) Tehnologia Amazon nu este statică, ci este dezvoltată și îmbunătățită permanent. În cazul în care Amazon nu și-ar actualiza și menține tehnologia, aceasta nu ar fi capabilă să ofere „experiența completă a comerțului cu amănuntul online care stă la baza succesului său comercial” (167). Pe lângă menținerea și îmbunătățirea tehnologiei existente, echipele Amazon dezvoltă produse software care susțin noi funcționalități care sunt adăugate de-a lungul anilor (168). Astfel cum a menționat Amazon, acest lucru este esențial pentru activitatea sa, întrucât „[…] dezvoltarea constantă a programelor software și a inovării este indispensabilă pentru a preveni ca tehnologia Amazon să devină învechită și ca operațiunile sale comerciale să sufere un eșec” (169). Amazon se străduiește să fie fiabilă, disponibilă, rapidă și flexibilă în cadrul operațiunilor sale (170).

(176) Amazon se bazează atât pe tehnologie hardware, cât și pe tehnologie software (171). Infrastructura sa software se bazează pe o așa-numită „arhitectură orientată spre servicii”, care este, în esență, un ansamblu de funcții („servicii”) în programul software care sunt capabile să comunice între ele. Serviciile individuale ale arhitecturii Amazon orientate către servicii colaborează pentru a furniza diferite tipuri de funcționalități legate de comerțul cu amănuntul, atât în cadrul proceselor interne, cât și către clienți (172). Acest lucru asigură, printre altele, o menținere mai ușoară a componentelor software individuale, precum și un grad mai ridicat de inovare.

(177) Principalele componente ale tehnologiei software aparținând Amazon sunt descrise mai jos: (a) Platforma software: codul software dezvoltat de Amazon pentru a opera site-urile sale web constă în instrumente software complexe care gestionează diferite caracteristici ale site-urilor web, cum ar fi cele legate de căutare și de navigare, de prelucrarea comenzilor și de personalizare. Instrumentele software care stau la baza platformei formează un sistem integrat care este îmbunătățit, consolidat și modificat în permanență. Principalele caracteristici includ viteza de execuție, sfera de cuprindere a funcțiilor și flexibilitatea ca răspuns la nevoile utilizatorilor. (b) Interfața site-ului web: designul creează o „prezentare” unică a site-ului web. (c) Programul software al catalogului: catalogul cuprinde toate informațiile privind produsele comercializate de Amazon pe site-urile sale web. Catalogul Amazon se distinge prin volumul informațiilor privind produsele pe care le poate obține prin interogarea altor servicii, cum ar fi disponibilitatea și datele privind prețurile. (d) Programul software pentru funcția de căutare și de navigare: instrumentele software care sprijină funcțiile de căutare și de navigare pe site-urile web permit ca volumul mare de informații inclus în cataloagele de produse să fie organizat și sortat în mod flexibil și logic. Dezvoltatorii funcției de navigare pe site-urile web utilizează aceste instrumente pentru a organiza datele astfel încât acestea să poată maximiza probabilitatea ca clienții să găsească ceea ce caută. (e) Programul software de logistică: procesul logistic utilizează programe software dezvoltate de Amazon pentru gestionarea stocurilor, lanțul de aprovizionare, logistică și refacerea stocurilor. (f) Programul software de procesare a comenzilor: procesarea comenzilor utilizează un program software dezvoltat de Amazon pentru a îndeplini anumite funcții, în special comunicarea cu centrele Amazon de procesare a comenzilor pentru a confirma disponibilitatea produselor, pentru a valida expedierea, pentru a estima data livrării și pentru a comunica cerințele legate de ambalarea cadourilor și alte preferințe ale clienților. (g) Programul software pentru serviciile destinate clienților: reprezentanții serviciilor destinate clienților utilizează un program software dezvoltat de Amazon pentru a monitoriza comenzile clienților și pentru a răspunde integral și rapid la marea varietate a acestor comenzi. (h) Programul software pentru funcția de personalizare: Amazon a dezvoltat și continuă să dezvolte instrumente software care permit bazelor de date ale Amazon să stocheze, să organizeze și să extragă un volum mare de date privind preferințele și istoricul de cumpărături ale fiecărui client. Această funcție conduce la o experiență mai bună pentru utilizatori și este mai probabil să genereze achiziționări repetate.

2.3.3. INFORMAȚII SUPLIMENTARE PRIVIND LUXOPCO

2.3.3.1. Structura organizatorică a LuxOpCo

(178) În observațiile sale din 18 decembrie 2015 și 15 ianuarie 2016, Amazon a prezentat o imagine de ansamblu asupra structurii organizatorice a LuxOpCo începând cu sfârșitul anului 2013, în care descrie departamentele din cadrul societății.

(179) Structura organizatorică a LuxOpCo este ilustrată de organigrama din Figura 3. Numărul de salariați (ENI) (173) care lucrează în cadrul fiecărei echipe a LuxOpCo este indicat între paranteze. De exemplu, echipa de traducere și localizare, care a fost transferată ulterior către [o altă societate Amazon] și redenumită „echipa de dezvoltare și de traducere a programelor software”, avea [60-70] de angajați ENI la sfârșitul anului 2013. Figura 3 Organigrama LuxOpCo la sfârșitul anului 2013 […]

(180) Potrivit politicii de personal a societății din Luxemburg, inclusă în Manualul privind politicile și procedurile la nivelul UE (174), toate posturile cu o responsabilitate la nivel paneuropean, și anume pentru mai mult de două țări europene, trebuie să fie situate în Luxemburg, în special posturile care depășesc un anumit nivel. În consecință, fiecare dintre entitățile operaționale din Luxemburg (LuxOpCo, ASE și AMEU) trebuie să aibă directori angajați în Luxemburg și nu poate să aibă directori care sunt angajați în altă țară din Europa sau în SUA. Angajații stabiliți în Luxemburg responsabili de comerțul cu amănuntul, operațiunile, întreprinderile asociate și funcțiile sediilor centrale, cum ar fi departamentul juridic, financiar, fiscal, contabilitatea, trezoreria, resursele umane și relațiile publice trebuie să fie angajați de LuxOpCo. ASE angajează vicepreședintele departamentului Vânzări la nivel european și toți angajații implicați în activitățile Marketplace, Merchants@ și Enterprise Solutions (de exemplu, administratorii contului tehnic, administratorii responsabili de relațiile publice pentru activitățile Enterprise Solutions). Administratorii responsabili de relațiile publice pentru activitățile Enterprise Solutions ocupă un post la nivel paneuropean în Luxemburg. Administratorii contului tehnic cu responsabilități la nivelul paneuropean sunt stabiliți în Luxemburg, în timp ce administratorii contului tehnic implicați în activități care vizează comercianții dintr-o anumită țară sunt stabiliți în țara respectivă.

(181) Politica menționată mai sus se reflectă în distribuția posturilor și a titularilor de posturi în rândul entităților europene ale Amazon, ilustrată de lista angajaților Amazon începând din 1997 (175). Angajații Amazon care îndeplinesc rolurile de director sau vicepreședinte cu responsabilități paneuropene sunt angajați de LuxOpCo […] sau ASE […], în timp ce angajații care dețin posturi de nivel inferior sau sunt responsabili de o singură țară sunt angajați de societățile afiliate europene.

2.3.3.2. Informații financiare privind LuxOpCo

(182) Conturile de profit și pierderi și bilanțurile LuxOpCo, astfel cum sunt prezentate în situațiile sale financiare pentru perioada 2006-2013, sunt redate în tabelul 3. Tabelul 3 Informațiile financiare privind LuxOpCo pentru perioada 2006-2013 (milioane EUR) Contul de profit și pierdere al LuxOpCo 2006 2007 2008 2009 2010 2011 2012 2013 Cifra de afaceri n.a. n.a. n.a. n.a. n.a. 9 130,1 11 892,9 [13 500 – 14 000 ] CPV n.a. n.a. n.a. n.a. n.a. 7 078,4 9 171,9 [10 000 – 10 500 ] Cifra de afaceri netă 1 930,1 3 426,7 4 031,6 5 191,1 7 042,1 2 051,7 2 721,0 [3 000 – 3 500 ] Cheltuielile cu personalul 2,2 5,1 7,5 11,4 14,0 23,4 40,7 [60 – 70] Ajustări de valoare asupra activului 4,0 14,9 16,1 15,9 31,8 81,8 254,4 [200 – 300] Alte venituri din exploatare 91,3 128,6 211,7 286,6 451,0 724,6 1 183,1 [1 500 – 2 000 ] din care Redevență primită de la ASE 78,6 126,1 196,2 285,6 449,8 694,3 1 072,3 [1 500 – 2 000 ] Redevență primită de la AMEU 2,5 7,5 0,0 0,0 21,9 95,9 [100 – 200] Alte cheltuieli (externe) de exploatare 1 979,5 3 546,8 4 188,5 5 416,5 7 418,2 2 647,3 3 726,2 [4 500 – 5 000 ] din care CPV 2 608,4 3 058,4 3 952,6 5 458,1 Redevență plătită către LuxSCS 95,2 257,9 341,4 519,3 590,0 491,1 499,4 [500 – 600] Dobânzi și venituri similare 10,9 22,7 29,7 19,2 23,8 65,4 131,1 [40 – 50] Dobânzi și cheltuieli similare 30,4 16,5 35,5 38,3 33,1 60,5 80,0 [70-80] (19,5) 6,2 (5,7) (19,1) (9,3) 4,9 51,1 [30 – 40] Impozitul pe profit și cheltuieli similare 4,